14 μικρά μυστικά που θα σε βοηθήσουν να εξαφανίσεις την κυτταρίτιδα | statusvoice.gr\nΠρόσφατη έρευνα έχει δείξει, ότι περίπου 85% των γυναικών εμφανίζει κυτταρίτιδα, καθώς μεγαλώνει μέσα στο χρόνο, επομένως το πρόβλημα αυτό δεν θα μπορούσε παρά να χαρακτηριστεί κοινό.\nΤα «λακκάκια» του δέρματος είναι ουσιαστικά η εναπόθεση νερού και λίπους ανάμεσα στο δέρμα και τον υποδόριο ιστό, που προκαλείται από κακή αιμάτωση και στη διόγκωση των λιποκυψελών, εκεί όπου εμφανίζονται, παρά τη γενική άποψη ότι οφείλεται στο υπερβολικό βάρος.\nΤο δέρμα παρουσιάζει μια εικόνα αντιαισθητική που συνήθως παρομοιάζεται με φλοιό πορτοκαλιού.\nΑν και αυτό το πολυσύνθετο πρόβλημα δεν θέτει σε κίνδυνο την υγεία του ατόμου, επιδρά αρνητικά στην ψυχολογία του, μειώνοντας την αυτοπεποίθηση και κάνοντας το να αισθάνεται ντροπή για την εμφάνιση του.\nΓια την αντιμετώπιση της υπάρχουν τόσο χειρουργικές επεμβάσεις, όπως για παράδειγμα η λιποαναρρόφηση, όσο και μη χειρουργικές, που όμως χρειάζονται συνεχή προσπάθεια, υπομονή, επιμονή και αλλαγές στον τρόπο ζωής και περιποίησης.\nΣτεγνό βούρτσισμα της επιδερμίδας\nΠρόκειται για το λεγόμενο dry brushing το οποίο εμπιστεύονται πολλά μοντέλα και αισθητικοί, αφού υπόσχεται απολέπιση της επιδερμίδας, λάμψη και δημιουργία νέων κυττάρων. Τονώνει την κυκλοφορία του αίματος και μειώνει τις τοξίνες. Επίσης, συμβάλλει στη μείωση της κυτταρίτιδας, αυξάνει τη φυσική αποτοξινωτική διαδικασία του σώματος.\nΜια άλλη πολύτιμη συμβουλή για να διατηρήσετε το δέρμα σας καθαρό και να μειώσετε την όψη του φλοιού πορτοκαλιού, είναι να το ενυδατώνετε σε βάθος, καθώς το αφυδατωμένο δέρμα χάνει την ελαστικότητα του και τα «λακκάκια» γίνονται πιο εμφανή. Ενυδατώστε και θρέψτε το δέρμα σας κάθε βράδυ πριν από τον ύπνο, απλώνοντας ελαιόλαδο και θα εκπλαγείτε από το αποτέλεσμα.\nΑνήκει στην κατηγορία των βιταμινών που είναι αντιοξειδωτικές και επιβραδύνουν τη γήρανση των κυττάρων. Τη βρίσκετε σε τρόφιμα όπως το λευκό κρέας αλλά και σε κάψουλες ή ως συστατικό διάφορων καλλυντικών και προϊόντων περιποίησης. Βοηθάει το δέρμα να αναγεννηθεί και έτσι, εξαφανίζει την κυτταρίτιδα, καθώς το θρέφει και ενισχύει τους συνδετικούς ιστούς.\nΑποτοξινωτικά μπάνια και αρωματοθεραπεία\nΕνας από τους λόγους που πιστεύεται ότι η κυτταρίτιδα εμφανίζεται στο σώμα, είναι οι τοξίνες, για το λόγο αυτό θα πρέπει να αποτοξινώνεστε, τόσο μέσα από τη σωστή και προσεγμένη διατροφή, όσο και με μεθόδους περιποίησης. Για παράδειγμα, μπορείτε να χαλαρώσετε και ταυτόχρονα να απαλλαγείτε από αυτές, κάνοντας τακτικά ένα μπάνιο, όπως ακριβώς στο σπα: γεμίστε τη μπανιέρα με ζεστό νερό, ρίξτε λίγη ποσότητα αλάτων και μερικές σταγόνες από το αγαπημένο σας αιθέριο έλαιο και απολαύστε το.\nΜασάζ με μηλόξυδο\nΕχει θαυμάσιες ευεργετικές ιδιότητες για το δέρμα. Τονώνει και συσφίγγει, αυξάνει την κυκλοφορία του αίματος και το βασικό μεταβολικό ρυθμό. Βοηθάει στη μείωση της όψης του φλοιού πορτοκαλιού. Αναμείξτε ισόποσα μέρη μελιού και μηλόξυδου και κάντε μασάζ τοπικά. Το μέλι είναι απαραίτητο γιατί ενυδατώνει και θρέφει.\nΛιγότερο αλάτι στα φαγητά\nΟι περισσότεροι άνθρωποι καταναλώνουν μεγάλες ποσότητες αλατιού και μάλιστα δίχως να το καταλάβουν, αφού αυτό, όπως ακριβώς και η ζάχαρη, βρίσκεται κρυμμένο σχεδόν σε όλες τις τροφές. Αν προσθέτετε έξτρα ποσότητες στις συνταγές σας ή σε ότι τρώτε, τότε αφυδατώνεστε και το δέρμα χάνει την ελαστικότητα του με αποτέλεσμα την εμφάνιση της κυτταρίτιδας.\nΤα καλά λιπαρά στη διατροφή\nΕνα άλλο μυστικό για τη αντιμετώπιση αυτού του προβλήματος είναι να αντικαταστήσετε το λεγόμενο τζανκ φουντ, δηλαδή τις έτοιμες τροφές που είναι γεμάτες «κακά» για τον οργανισμό λιπαρά, με άκρως υγιεινά και θρεπτικά γεύματα, που περιέχουν ελαιόλαδο ή λάδι αμυγδάλου. Εκτός του ότι μειώνεται η κυτταρίτιδα, περιορίζεται και ο κίνδυνος καρδιακών παθήσεων.\nΒεβαιωθείτε, ότι καμία από τις καθημερινές σας συνήθειες δεν περιορίζει ή και εμποδίζει την καλή κυκλοφορία του αίματος στο σώμα σας. Μην φοράτε πολύ σφιχτά ρούχα και μην υιοθετείτε έναν καθιστικό τρόπο ζωής. Κάντε ένα περίπατο διάρκειας μισής ώρας καθημερινά και διατάσεις.\nΤο αντιοξειδωτικό πράσινο τσάι\nΙσως το έχετε ακούσει και διαβάσει ξανά και ξανά, αλλά οι ιδιότητες του πράσινου τσαγιού υπέρ της ευεξίας και της καλής εικόνας του σώματος και του δέρματος είναι μοναδικές. Αποτοξινώνει, βοηθάει στην καύση του λίπους, επιταχύνει το μεταβολισμό και οι κατεχίνες του καταπολεμούν την κυτταρίτιδα.\nΜεγαλύτερη ημερήσια κατανάλωση νερού\nΠροκειμένου να διώξετε μακριά τις τοξίνες και το περιττό λίπος από τον οργανισμό, θα χρειαστείτε μεγαλύτερη ποσότητα νερού ημερησίως. Μπορεί οι χειμερινοί μήνες να δυσκολεύουν την κατανάλωση του, ωστόσο μια σοβαρή προσπάθεια θα δικαιώσει την ανάγκη του.\nΠράσινος άργιλος – ο φυσικός σας σύμμαχος\nΕνας από τους φυσικούς και δημοφιλής τρόπους να καταπολεμήσετε τον εχθρό σας είναι ο πράσινος άργιλος, που τονώνει την κυκλοφορία του αίματος, καθώς συγκρατεί τη θερμότητα και προκαλείται υπεραιμία, ενώ απομακρύνει τις τοξίνες.\nΜια άλλη λύση στο πρόβλημα αυτό είναι το αιθέριο έλαιο μανταρινιού. Εκτός του ότι μυρίζει υπέροχα, είναι εξαιρετικά πλούσιο σε αντιοξειδωτικά και βοηθάει στην καλύτερη κυκλοφορία, ενώ επίσης διασπά το λίπος στις περιοχές που εμφανίζουν κυτταρίτιδα. Αναμείξτε μερικές σταγόνες του με μια ποσότητα ελαιόλαδου και κάντε μασάζ στο δέρμα για δεκαπέντε λεπτά. Επαναλάβετε δύο φορές την ημέρα.\nΒάλτε στο μενού σας το σολομό και τους ανάλατους, ωμούς ξηρούς καρπούς, τροφές που αποτελούν πηγές ωμέγα-3 λιπαρών, που διασπούν το λίπος.\nΑπολέπιση με φύκια\nΟ βυθός της θάλασσας κρύβει τους δικούς του θησαυρούς! Αυξάνουν τη θερμοκρασία του σώματος ενεργοποιώντας την κυκλοφορία του αίματος του, βελτιώνουν την υφή του δέρματος, απομακρύνουν το περιττό λίπος, αποτοξινώνουν, διώχνουν τις κατακρατήσεις και μειώνουν την κυτταρίτιδα.


Συγκλονιστικές περιγραφές από αυτόπτες μάρτυρες από το ματωμένο σαϊτοπόλεμο του 2019 - ΕΦΗΜΕΡΙΔΑ ΘΑΡΡΟΣ\nHomeΕΙΔΗΣΕΙΣΔΙΚΑΣΤΙΚΑΣυγκλονιστικές περιγραφές από αυτόπτες μάρτυρες από το ματωμένο σαϊτοπόλεμο του 2019\nΜε τις καταθέσεις δύο συναδέλφων του αδικοχαμένου Κώστα Θεοδωρακάκη συνεχίσθηκε χθες στο Τριμελές Πλημμελειοδικείο Καλαμάτας η δίκη για το θάνατό του το Πάσχα του 2019, κατά τη διάρκεια του σαϊτοπόλεμου στην Καλαμάτα.\nΣε συγκινησιακά φορτισμένο κλίμα κατέθεσαν ένας φωτογράφος και ένας δημοσιογράφος που τη στιγμή του τραγικού περιστατικού βρίσκονταν ελάχιστα μέτρα μακριά από τον Κώστα Θεοδωρακάκη, ο οποίος κινηματογραφούσε το «έθιμο» του σαϊτοπόλεμου.\nΧθες ολοκλήρωσαν την κατάθεσή τους μόνο αυτοί οι δύο μάρτυρες, ενώ αργά το μεσημέρι το δικαστήριο διέκοψε προκειμένου η εκδίκαση της υπόθεσης να συνεχισθεί στις 3 Φεβρουαρίου. Τότε αναμένεται να καταθέσουν η σύζυγος του Κώστα Θεοδωρακάκη, η οποία εκείνες τις τραγικές στιγμές παρακολουθούσε την εκδήλωση μέσα από τη ζωντανή μετάδοση που έκανε ο άντρας της και ο επικεφαλής της Δημοτικής Αστυνομίας Καλαμάτας. Με τις μαρτυρίες αυτές θα ολοκληρωθεί ο κύκλος των καταθέσεων των μαρτύρων κατηγορίας και θα ξεκινήσουν οι καταθέσεις των μαρτύρων υπεράσπισης.\nΔε θα καταθέσουν ως μάρτυρες\nΧθες το πρωί, με την έναρξη της διαδικασίας, ο συνήγορος υπεράσπισης, Αντώνης Κατσάς, κατέθεσε αίτημα για μαγνητοφώνηση των συνεδριάσεων του δικαστηρίου, καθώς πλέον υπάρχει αυτή η δυνατότητα. Έπειτα από διάσκεψη, το δικαστήριο δέχτηκε το αίτημα και ξεκίνησε η ηχογράφηση των πρακτικών.\nΕπίσης, από το Τριμελές Πλημμελειοδικείο Καλαμάτας ανακοινώθηκε ότι απορρίπτεται το αίτημα να καταθέσουν ως μάρτυρες τρεις από τους κατηγορουμένους και συγκεκριμένα ο τότε δήμαρχος Καλαμάτας και οι τότε πρόεδροι της ΔΕΥΑΚ και της «Φάρις».\nΥπενθυμίζεται ότι για το τραγικό περιστατικό είχαν σχηματισθεί δύο δικογραφίες και ως υποθέσεις συνεκδικάζονται.\nΜε τη δεύτερη δικογραφία που σχηματίσθηκε κατηγορούμενοι είναι ο τότε δήμαρχος Καλαμάτας, ο τότε πρόεδρος της «Φάρις» και ο τότε πρόεδρος του Συλλόγου Σαϊτολόγων για ανθρωποκτονία από συγκλίνουσα αμέλεια υπόχρεων σε ιδιαίτερη επιμέλεια τελεσθείσα δια παραλείψεως.\nΟ φωτογράφος που κατέθεσε ως μάρτυρας περιέγραψε ακριβώς τις συνθήκες που επικρατούσαν στο χώρο εκείνο το απόγευμα, αλλά και τα όσα συνέβησαν βήμα προς βήμα. Ότι τα κιγκλιδώματα που είχαν τοποθετηθεί ήταν για την οριοθέτηση του χώρου και σε καμία περίπτωση δεν μπορούσαν να προσφέρουν προστασία. Επίσης, ότι είχε τοποθετηθεί ένα πλαστικό πλέγμα, έξω από το οποίο στέκονταν μαζί με τον Κώστα Θεοδωρακάκη για να κάνουν τη δουλειά τους, μαζί με άλλους συναδέλφους τους.\nΜάλιστα, τόνισε ότι κάλλιστα θα μπορούσε να βρίσκεται αυτός στη θέση του Κώστα, καθώς, όπως περιέγραψε κάποια στιγμή, όπως κάθονταν δίπλα δίπλα προσέγγισε την πλευρά τους ένας σαϊτολόγος κι όλος ο καπνός κατέληξε πάνω τους. Τότε ο φωτογράφος παρότρυνε τον Κώστα να μετακινηθούν λίγο και ο ίδιος κινήθηκε 5-10 μέτρα πιο πέρα. Αμέσως μετά ξεκίνησε η ρίψη σαϊτών από το επίμαχο μπουλούκι, με τη σαΐτα που έφυγε και τραυμάτισε θανάσιμα στο κεφάλι τον Κ. Θεοδωρακάκη.\nΟ μάρτυρας απάντησε σε πολλές ερωτήσεις και, μεταξύ άλλων, ότι κανείς δεν όρισε σε δημοσιογράφους, φωτογράφους και εικονολήπτες πού πρέπει να σταθούν για να κάνουν την δουλειά τους για την κάλυψη του σαϊτοπόλεμου.\nΑμέσως μετά κατέθεσε δημοσιογράφος, ο οποίος επίσης βρισκόταν δίπλα στο θύμα του τραγικού ατυχήματος και περιέγραψε τα όσα συνέβησαν. Αναφέρθηκε στην επικινδυνότητα που υπήρχε και στα ελλιπή μέτρα προστασίας, ενώ περιέγραψε και παλαιότερο περιστατικό στο οποίο είχε γίνει μάρτυρας, με σαΐτες να φεύγουν προς τον κόσμο, χωρίς όμως ευτυχώς να τραυματισθεί κανείς.


Φιλολογική ανάλυση της οικονομικής κρίσης - ΤΑ ΝΕΑ\ntanea.gr > Απόψεις > Φιλολογική ανάλυση της οικονομικής κρίσης\n20 Μαρτίου 2018 | 01:44\nΕίναι γεγονός ότι στην Ελλάδα έχουμε καλύτερους φιλολόγους παρά οικονομολόγους. Επειτα από οκτώ χρόνια κρίση, είναι καιρός για φιλολογική ανάλυση της οικονομικής τραγωδίας, μήπως κάποια από τις οικονομικές αναλύσεις που σήμερα είναι στα αζήτητα βγει από το ράφι. Ας αρχίσουμε, λοιπόν, από αλληλοσυμπληρούμενες φιλολογικές παρατηρήσεις τριών σοφών:\nΑριστοτέλης, c330 π.Χ. - Η πλοκή της Τραγωδίας αρχίζει από την Ύβρι, περνάει από την Ατη και καταλήγει στη Νέμεση.\nΜαρξ, (Κ.) c1850 μ.Χ. - Κάθε τραγωδία επαναλαμβάνεται σαν φάρσα.\nΜαρξ, (Γκ.) c1930 μ.Χ. - Η πολιτική είναι η τέχνη του να βρίσκεις τον μπελά σου, να τον βρίσκεις παντού, να κάνεις λάθος διάγνωση και να εφαρμόζεις τις λάθος λύσεις.\nΥβρις: Κάθε τραγικός ήρως, όπως η ελληνική οικονομία, νομίζει ότι μπορεί να κάνει κάτι σε γενικές γραμμές ανέφικτο. Να ζει μονίμως πάνω από τις δυνατότητές της. Αυτό μπορούσαν να το κάνουν κάποιοι Θεοί (όχι όλοι και όχι για πολύ), αλλά όχι θνητοί. Η ύβρις προκύπτει από το ότι όλοι ήξεραν ότι έπαιζαν με ωρολογιακή βόμβα· πίστευαν, όμως, ότι θα σκάσει στα χέρια των επόμενων.\nΑτη: Ωσπου να σκάσει η βόμβα ο τραγικός ήρως βρίσκεται σε κατάσταση τύφλωσης. Ξεχνά τι κρατά και παίζει χαρωπά σαν ζογκλέρ με μπαλάκια. Δευτερεύοντες χαρακτήρες συγγράφουν βαθυστόχαστα επιστημονικά άρθρα αποδεικνύοντας, πέραν πάσης αμφιβολίας, ότι η βόμβα, κατά πάσαν πιθανότητα, είναι τούρτα γενεθλίων - κάθε χρόνο το καινούργιο φιτίλι είναι κεράκι για τον χρόνο που πέρασε.\nΝέμεση: Ολοι, το κοινό, ο συγγραφέας, ο τραγικός ήρως, την περιμένουν. Αυτό όμως δεν την κάνει πιο συμπαθή ή ευχάριστη. Ερχεται η Τρόικα, το Κουαρτέτο, ο ΣΥΡΙΖΑ, κλαυθμός και τριγμός των οδόντων.\nΩς εδώ το θέμα είναι προφανές· ύστερα από οχτώ χρόνια διάβασμα, βατό. Πώς όμως περνάμε από τον Αριστοτέλη στο δίδυμο Σίσυφος - Τάνταλος με δόση Μαρξ, ώστε να καταλήξουμε στη φάρσα;\nΕκεί ο Μαρξ (Γκ.) έρχεται αρωγός του Μαρξ (Κ.). Απαιτείται ειδική άτη. Ως μέσο τύφλωσης, κάτι σαν τα γυαλιά που φτιάχνουμε για τις ηλιακές εκλείψεις. Τέτοια μπορούν να προμηθευτούν μόνο πολιτικοί που οραματίστηκε ο Μαρξ (Γκ.) - ο οποίος, σημειωτέον, ποτέ δεν επισκέφτηκε την Ελλάδα. Ο λόγος είναι ότι πρέπει να προσποιείσαι ότι όλα είναι σαν να μην έγιναν. Να επιθυμείς την επιστροφή στην αφετηρία της τραγωδίας. Να τυφλώνεσαι δεύτερη φορά, όταν ξέρεις τι έπαθες την πρώτη.\nΕκεί έγκειται το μεγαλείο της φυλής. Το είπε εξάλλου το αρχηγείο της κίτρινης φυλής στο Σύνταγμα: ΟΧΙ ΣΕ ΚΑΘΕ ΚΑΙΝΟΤΟΜΙΑ. Το είπε, το άκουσε το πολιτικό μας σύστημα - τα νέα και παλιά αφεντικά του ταξιάρχη - και δεν είπαν τίποτε.\nΗ επανάληψη αυτής της τραγωδίας ως φάρσα απαιτεί μεγάλο κωμικό ταλέντο - Μένανδρο τουλάχιστον για το σενάριο και Βέγγο για πρωταγωνιστή. Απαιτεί θέατρο χωρίς κεντρικό διάζωμα. Κυρίως όμως απαιτεί κοινό ειδικών προδιαγραφών.\nΤήνιος Πλάτωνας 20 Μαρτίου 2018 | 01:44


Παναθηναϊκός-Ζενίτ: 70-64 - Μπάσκετ - Euroleague - Παναθηναϊκός Μπάσκετ | sport-fm.gr: bwinΣΠΟΡ FM 94.6\nΜε την... αύρα από το ντέρμπι των αιωνίων, ο Παναθηναϊκός λύγισε και τη Ζενίτ επικρατώντας 70-64 στο ΟΑΚΑ με πρωταγωνιστές τους Νέντοβιτς και Παπαγιάννη και επέστρεψε στις νίκες μετά από 5 ήττες.\nΠαναθηναϊκός-Ζενίτ: Ο κόουτς της εξέδρας\nΠαναθηναϊκός: Ο μαέστρος Πρίφτης και ο Κέρβερος Παπαγιάννης\nΗΜΕΡΟΜΗΝΙΑ ΔΗΜΟΣΙΕΥΣΗΣ: 25/11/2021, 23:23\nΠολύ σκληρός για να πεθάνει αποδείχθηκε ο Παναθηναϊκός! Οι «πράσινοι» με την... αύρα από το σπουδαίο διπλό επί του Ολυμπιακού τη Δευτέρα, επέστρεψαν στις νίκες και στην Euroleague μετά από πέντε σερί ήττες, επικρατώντας δύσκολα - πλην όμως δίκαια - 70-64 της Ζενίτ στο ΟΑΚΑ για τη 12η αγωνιστική της διοργάνωσης!\nΜετά από ένα σχετικά κακό πρώτο ημίχρονο, το «τριφύλλι» ανέβασε στροφές στο δεύτερο μέρος και χάρη στο εξαιρετικό τρίτο δεκάλεπτο πήρε το προβάδισμα. Ωστόσο, χρειάστηκε στο τέλος ένα μεγάλο τρίποντο του Νέντοβιτς (στο 38' για το 66-62), αλλά και δύο βολές του Παπαπέτρου στο τέλος για το 68-64 ώστε να φτάσει στο τρίτο ροζ φύλλο της σεζόν (3-9).\nΓια το σύνολο του Τσάβι Πασκουάλ - ο οποίος βραβεύτηκε πριν την έναρξη του αγώνα για την προσφορά του στον Παναθηναϊκό - ξεχώρισαν Λόιντ (15 πόντοι) και Φράνκαμπ (14 πόντοι). Αποτέλεσμα που έβαλε τέλος σε ένα νικηφόρο σερί 5 αγωνιστικών, με τους Ρώσους να πέφτουν στο 8-4.\nΟ Παναθηναϊκός ξεκίνησε με τους Πέρι, Μέικον, Παπαπέτρου, Γουάιτ και Παπαγιάννη στη βασική πεντάδα. Μουδιασμένη ήταν η αρχή των «πρασίνων» στο ματς, με τους παίκτες του Δημήτρη Πρίφτη να βγάζουν μεγάλη νευρικότητα και στις δύο πλευρές του παρκέ. Κάτι το οποίο εκμεταλλεύτηκε στο έπακρο η Ζενίτ και με τον Μίκι σε πρώτο πλάνο προηγήθηκε 12-0 στο 4'.\nΗ είσοδος των Νέντοβιτς και Σαντ-Ρος στο παρκέ έδωσε την απαραίτητη ώθηση και ενέργεια που χρειαζόταν το «τριφύλλι». Μετά από έξι άστοχα σουτ και σχεδόν πέντε αγωνιστικά λεπτά, ο Σαντ-Ρος πέτυχε το πρώτο καλάθι των γηπεδούχων (3-12), με τον Νέντοβιτς στη συνέχεια να αναλαμβάνει δράση και με οκτώ διαδοχικούς πόντους να μειώνει σε 15-21 στο 9'. Ένα δίποντο του Πόιθρες διαμόρφωσε το 15-23 του δεκαλέπτου.\nΌπως και στο ξεκίνημα του πρώτου δεκαλέπτου έτσι και στο δεύτερο, το «τριφύλλι» ξεκίνησε με νευρικότητα, βιαστικές και κακές επιλογές στην επίθεση, ενώ αμυντικά χάρισε μερικές κατοχές στους Ρώσους μέσω των άσχημων μπλοκ-άουτ με αποτέλεσμα η Ζενίτ να διατηρήσει τη διαφορά στους 9 πόντους (19-28 στο 14'). Ένα ξέσπασμα όμως των «πρασίνων» πίσω από τα 6.75 μέτρα με διαδοχικά τρίποντα των Μέικον, Νέντοβιτς και Κασελάκη εκμηδένισαν τη διαφορά ένα λεπτό αργότερα (28-28)!\nΚαι ενώ η ελληνική ομάδα είχε πάρει το μομέντουμ, βάζοντας φυσικά και τον κόσμο στην «εξίσωση» του ματς, ξαφνικά έπεσε... μαύρο. Κάποια λάθη στην άμυνα, σε συνδυασμό με την αστοχία στο δίποντο (4/15 στο πρώτο ημίχρονο) επέτρεψαν στη Ζενίτ να τρέξει ένα σερί 10-0 για το 28-38, προτού ο Γουάιτ μαζέψει τη διαφορά με πέντε πόντους για το 33-38 του ημιχρόνου.\nΟ Παναθηναϊκός μπήκε στο δεύτερο ημίχρονο αποφασισμένος και πνευματικά έτοιμος να αντιστρέψει την κατάσταση. Το «τριφύλλι» αμύνθηκε εξαιρετικά μέσω της ζώνης που επέλεξε να παίξει ο Δημήτρης Πρίφτης, άμυνα η οποία του έδωσε την απαραίτητη σκληράδα. Με τον Παπαγιάννη να δηλώνει «παρών» (10 πόντους στο δεκάλεπτο), οι «πράσινοι» έτρεξαν ένα εντυπωσιακό σερί 16-0 (!) μετατρέποντας το -7 σε +6 για το 46-40 στο 25'!\nΜάλιστα, λίγο αργότερα το τρίποντο του Νέντοβιτς... σήκωσε το ΟΑΚΑ στο πόδι, ανεβάζοντας για πρώτη φορά τη διαφορά στους εννέα πόντους (51-42 στο 27'). Φράνκαμπ και Κουζμίνσκας μάζεψαν κάπως τη διαφορά στο τέλος, με το δεκάλεπτο να ολοκληρώνεται με 53-48 για τους γηπεδούχους.\nΜε... κεκτημένη ταχύτητα από το καλό τρίτο δεκάλεπτο, ο Παναθηναϊκός μπήκε με το «πόδι» πατημένο στο γκάζι στην τέταρτη περίοδο, ανεβάζοντας τη διαφορά για πρώτη φορά σε διψήφια τιμή για το 60-50 στο 34'!\nΟι φιλοξενούμενοι όμως, όχι μόνο δεν τα παράτησαν, αντιθέτως έτρεξαν ένα επιμέρους 12-1 μέσα σε 4 λεπτά για την προσπέραση (61-62 στο 38'), με το ματς να παίρνει μια άγρια... ομορφιά.\nΚάπου εκεί ανέλαβαν δράση οι κορυφαίοι απόψε του Παναθηναϊκού, με τον Νέντοβιτς αρχικά να πετυχαίνει ένα τεράστιο τρίποντο από μακριά στο 1:43' για το 64-62, ενώ λίγο αργότερα οι Παπαγιάννης και Παπαπέτρου δεν λάθεψαν από τη γραμμή των βολών με την τελευταία κόρνα να βρίσκει νικητή τον Παναθηναϊκό με 70-64!\nΤα δεκάλεπτα: 15-23, 33-38, 53-48, 70-64/strong>\nΗ Λίβερπουλ και οι «κολοσσοί» του Μάντσεστερ αναζητούν ομάδες-δορυφόρους\nΠροπονείται στη Ρόδο ενόψει Κολοσσού ο Ηρακλής\nSuper League 1 13:31\nSuper League 1 13:27\nSuper League 1 13:20


Ο δάκος στέρησε από τη Μεσσηνία εισόδημα ύψους 15 εκατομμυρίων ευρώ! - Kalamata Journal\nΠέμπτη, 25 Μαϊος 2017 21:05\nΟ δάκος στέρησε από τη Μεσσηνία εισόδημα ύψους 15 εκατομμυρίων ευρώ!\nΑΚΟΜΗ ΠΙΟ ΔΥΣΚΟΛΗ Η ΝΕΑ ΧΡΟΝΙΑ\nΣτα 15 εκατομμύρια ευρώ έχει εκτιμήσει η Διεύθυνση Αγροτικής Οικονομίας Μεσσηνίας την απώλεια εισοδήματος από τη ζημιά που προκάλεσε η δακοπροσβολή κατά την περασμένη ελαιοκομική περίοδο. Σύμφωνα με τα στοιχεία της Διεύθυνσης, μέχρι το τέλος Οκτώβρη 2016, οπότε και ολοκληρώθηκε το πρόγραμμα καταπολέμησης του δάκου της ελιάς, ο μέσος όρος της δακοπροσβολής, πάντα στα όρια της Διεύθυνσης Αγροτικής Οικονομίας Μεσσηνίας (υπάρχει και η Διεύθυνση της Τριφυλίας), ανήλθε στο πρωτοφανές ποσοστό του 9%!...\nΠάντως ο διευθυντής της Υπηρεσίας, Ιωάννης Κυριακόπουλος, υπογράμμισε, με δηλώσεις του στην KalamataJournal, ότι η ζημιά θα ήταν πολλαπλάσια εάν δεν υλοποιούνταν το πρόγραμμα καταπολέμησης του δάκου. Δηλαδή, επέμεινε, ακόμη και σε αυτή την τόσο δύσκολη και κακή χρονιά το όφελος από την υλοποίηση του προγράμματος ανήλθε στα 31 εκατομμύρια ευρώ, όταν μάλιστα το κόστος υλοποίησης του προγράμματος ήταν 1,448 εκατομμύρια ευρώ.\nΕιδικότερα, ο κ. Κυριακόπουλος σημείωσε ότι, σύμφωνα με τα στοιχεία της Υπηρεσίας του, από το 2004 μέχρι το 2016 το ποσοστό της δακοπροσβολής ήταν σε μηδενικά σχεδόν επίπεδα, εκτός από τρεις χρονιές που πλησίασε, χωρίς να αγγίξει, το 3%. Την περασμένη χρονιά λοιπόν η δακοπροσβολή έφτασε το 9%, κατά μέσο όρο, μέχρι το τέλος Οκτώβρη που ολοκληρώθηκε το πρόγραμμα καταπολέμησης. Από το τέλος Οκτώβρη και μετά υπεύθυνοι ήταν οι ίδιοι οι ελαιοκαλλιεργητές.\nΟ διευθυντής τόνισε ότι τέσσερις ήταν οι κύριοι παράγοντες για τα υψηλά ποσοστά δακοπροσβολής. Ο ήπιος χειμώνας της περιόδου 2015-2016 που επέτρεψε να μην μειωθεί ο διαχειμάζων πληθυσμός του δάκου. Η σε πολλές περιοχές μικρή ηρτημένη παραγωγή (20-35%) που δημιούργησε ευνοϊκές συνθήκες αυξημένης προσβολής. Ο συνδυασμός των ευνοϊκών κλιματολογικών συνθηκών και ιδιαίτερα η υψηλή ατμοσφαιρική υγρασία. Ο περιορισμένος αριθμός ψεκασμών για τις συγκεκριμένες εξαιρετικά δύσκολες συνθήκες, ο οποίος οφείλεται στην υποχρηματοδότηση του προγράμματος.\nΟ φετινός χειμώνας, συνέχισε ο κ. Κυριακόπουλος, ήταν καλύτερος για τις ελιές και για τον περιορισμό του πληθυσμού του δάκου. Πρόσθεσε ωστόσο φέτος έχουν ενταχθεί στο πρόγραμμα της δακοκτονίας 900.000 περισσότερα ελαιόδεντρα από πέρσι χωρίς ωστόσο να έχουν αυξηθεί οι πιστώσεις, με αποτέλεσμα τα χρήματα να φτάνουν για μόλις 2,2 ψεκασμούς κατά μέσο όρο, όταν την περσινή χρονιά ο μέσος όρος των ψεκασμών ήταν 2,6.\nΦέτος στο πρόγραμμα καταπολέμησης του δάκου, σημείωσε ο διευθυντής, έχουν επανενταχθεί η Καλαμάτα και περιοχές της Μάνης και αυτό διότι διαπιστώθηκε ότι οι περιοχές που είχαν εξαιρεθεί από το περσινό πρόγραμμα λειτούργησαν επιμολυντικά για γειτονικές περιοχές.\nΑυτό που υπογράμμισε ο κ. Κυριακόπουλος είναι ότι σοβαρή αιτία για την κακή περσινή χρονιά ήταν οπωσδήποτε και η μεγάλη προσβολή από το γλοιοσπόριο, ενώ το θετικό είναι ότι οι καλλιεργητές συνειδητοποίησαν τη σπουδαιότητα της συλλογικής καταπολέμησης του δάκου και ζήτησαν να ενταχθούν φέτος στο πρόγραμμα οι περιοχές τους.\nΣε ό,τι αφορά τις προετοιμασίες για την υλοποίηση του φετινού προγράμματος καταπολέμησης του δάκου, ο κ. Κυριακόπουλος ανέφερε ότι υπάρχει μια μικρή καθυστέρηση στους διαγωνισμούς η οποία οφείλεται στην αλλαγή του νομοθετικού πλαισίου για τις διαγωνιστικές διαδικασίες.\nΠερισσότερα σε αυτή την κατηγορία: « Και οι αγρότες στην απεργία καλεί ο Αγροτοκτηνοτροφικός Σύλλογος Μεσσήνης Πλησιάζει και στη Μεσσηνία η σφήκα της καστανιάς »


XYTA Φυλής: Συνεχίζονται σήμερα η κινητοποιήσεις ενάντια στην επέκτασή του - Aftodioikisi.gr\nXYTA Φυλής: Συνεχίζονται σήμερα η κινητοποιήσεις ενάντια στην επέκτασή του\n9 Οκτωβρίου 2019 - 08:48\nΣυνεχίζονται σήμερα οι κινητοποιήσεις σωματείων και φορέων από τη Δυτική Αθήνα – Αττική ενάντια στους σχεδιασμούς κυβέρνησης – Περιφέρειας για την επέκταση του ΧΥΤΑ Φυλής και την αξιοποίηση ανενεργών λατομείων (όπως του Μουσαμά στην Πετρούπολη) ως νέων χώρων ταφής απορριμμάτων.\nΣυγκεκριμένα, σωματεία και φορείς της Δυτικής Αττικής θα αποκλείσουν στις 6.30 μ.μ. τη εωφόρο ΝΑΤΟ στο ύψος της Χωματερής Φυλής σε μια κινητοποίηση όπου θα συμμετάσχουν και μαθητές της περιοχής. Στην κινητοποίηση καλεί και η Ομοσπονδία Γονέων Αττικής. Παράλληλα, σωματεία και φορείς του δήμου Αγ. Αναργύρων – Καματερού θα πραγματοποιήσουν παράσταση διαμαρτυρίας στο Δημοτικό Συμβούλιο, που συνεδριάζει με θέμα τη διαχείριση των απορριμμάτων. Το αγωνιστικό ραντεβού έχει δοθεί για τις 5.45 μ.μ. στο παλιό δημαρχείο (κεντρική πλατεία Αγίων Αναργύρων).\nΟι φορείς που αντιδρούν στη δημιουργία νέου ΧΥΤΑ στη Φυλή διεκδικούν το άμεσο και οριστικό κλείσιμο της υπάρχουσας χωματερής και να απαγορευτεί κάθε νέα δραστηριότητα διαχείρισης αποβλήτων στην ευρύτερη περιοχή. Επίσης: Να μη δημιουργηθούν ΧΥΤΥ στα παλιά λατομεία Μουσαμά, Μελετάνι, «ΤΙΤΑΝ» και Σταμέλου, που βρίσκονται στις ήδη επιβαρυμένες περιοχές της Δυτικής Αττικής και της Δυτικής Αθήνας. Να μπει τέρμα στην ιδιωτικοποίηση της λειτουργίας των εγκαταστάσεων του ΕΣΔΝΑ. Να καταργηθεί κάθε επιχειρηματική δραστηριότητα στον τομέα διαχείρισης απορριμμάτων. Όχι στην καύση των απορριμμάτων. Όχι στη μετατόπιση των βαρών στις πλάτες των λαϊκών στρωμάτων μέσα από τα ανταποδοτικά τέλη και με οποιονδήποτε άλλο τρόπο. Να πληρώσει το κεφάλαιο με πρόσθετη φορολογία. Να διασφαλιστούν απόλυτα όλοι οι εργαζόμενοι χωρίς όρους και προϋποθέσεις, με πλήρη εργασιακά και ασφαλιστικά δικαιώματα. Να τηρούνται και να επεκταθούν τα μέτρα υγιεινής και ασφάλειας, προστασίας του περιβάλλοντος. Ενιαίο κρατικό φορέα διαχείρισης και τελικής διάθεσης των αποβλήτων που να σχεδιάζει με κριτήριο τις λαϊκές ανάγκες, με προτεραιότητα στην πρόληψη της παραγωγής απορριμμάτων και στην προώθηση της ανακύκλωσης, με διαλογή στην πηγή. Μόνιμο προσωπικό με πλήρη δικαιώματα και σύγχρονο εξοπλισμό, διασφάλιση της χωριστής διαλογής διαφορετικών ειδών απορριμμάτων. Δημιουργία μονάδων επεξεργασίας και χωροθέτηση μακριά από κατοικημένες περιοχές.\nΟΤΑ, ΠΕΡΙΦΕΡΕΙΕΣ, ΚΙΝΗΤΟΠΟΙΗΣΕΙΣ, ΧΥΤΑ ΦΥΛΗΣ, ΕΠΕΚΤΑΣΗ


Ο εξάψαλμος του Ευριπίδη | Η ΚΑΘΗΜΕΡΙΝΗ\nΘεατές έχουν πάρει τις θέσεις τους στο αρχαίο θέατρο της Επιδαύρου.\n30.07.2014 • 12:28\nΚυρίες και κύριοι με νωχελικό βήμα κάνουν τη δική τους θεαματική είσοδο στο αρχαίο θέατρο. Ορισμένοι αναζητούν πρόσωπά τους γνωστά, με στόχο έναν ασπασμό, μια θερμή αγκαλιά μεταξύ εξοικειωμένων στην πασαρέλα της Επιδαύρου. Τάχα πως είναι «κάποιοι» και εκείνοι.\nΟρισμένοι άλλοι -ανώνυμοι ετούτοι- δείχνουν να μην έχουν συναίσθηση ότι έχουν καθυστερήσει, καθώς μάλλον θεωρούν ότι τίποτε στην Ελλάδα δεν γίνεται στην ώρα του…\nΗ πρακτική που επαναλήφθηκε για ακόμη μία φορά στην τελευταία παράσταση του Εθνικού Θεάτρου, με την ανάγωγη καθυστερημένη είσοδο των επωνύμων και των ανωνύμων στο αρχαίο θέατρο μετά τις 9 μ.μ., δεν ξενίζει, απογοητεύει.\nΑπογοητεύει διότι η Ελλάδα δείχνει το κακό της πρόσωπο κάθε φορά που ο τσαμπουκάς των λίγων επιβάλλεται στη σιωπηλή πλειοψηφία των υπολοίπων. Αναρωτιέμαι βέβαια γιατί δεν συμβαίνει το ίδιο με την αναχώρηση ενός πλοίου ή ενός τρένου; Μήπως διότι όλοι ξέρουν ότι μια δεκάλεπτη καθυστέρηση μπορεί να κοστίσει το ταξίδι;\nΔεν χρειάζεται κάποιος να κουνήσει το δάχτυλο σε όσους νομίζουν ότι έχουν δικαίωμα να καταπατούν τους στοιχειώδεις κανόνες κοινωνικής συμβίωσης. Το έλλειμμα παιδείας δεν καλύπτεται με νουθεσίες από άγνωστους συμπολίτες. Χαλάς τα λόγια σου…\nΑφήνεσαι, λοιπόν, να παίζεις με τους όρους ενός παιχνιδιού ανοίκειου στην αρχή μεν, αλλά ισχυρά διαβρωτικού. Την επόμενη φορά σκέφτεσαι, θα το κάνω κι εγώ. Eτσι οι λίγοι θα γίνουν πιο πολλοί και ο όχλος θα επιβάλει τα ωράριά του πιο ισχυρός αυτή τη φορά και ακόμη πιο ισχυρός την επομένη.\nΤι μένει λοιπόν να γίνει από τους λίγους που θα επιμένουν να είναι τυπικοί; Iσως να βρεθεί ένας κυνικός υπεύθυνος που θα χλευάσει τους ακοινώνητους γράφοντας στην μπροστινή όψη του εισιτηρίου: «Για τους Ελληναράδες, η ώρα έναρξης ορίζεται στις 8.45! Στις 9 θα βγει ο Ευριπίδης για να σας ρίξει έναν εξάψαλμο!».


Έξυπνη Μικροσυσκευή Σφραγίσματος – Athan Greek\nΚανονική τιμή €29,99 Τιμή πώλησης €21,99\nΕίναι γνωστό ότι τα κοινά σακουλάκια τροφίμων δεν απομονώνουν τον αέρα στο εξωτερικό τους, με αποτέλεσμα να καταστρέφουν τα τρόφιμα και την τσέπη σας. Εάν θέλετε να εξοικονομείτε χρόνο και χρήματα από την καθημερινότητά σας, η λύση είναι μία!\nΑποκτώντας την έξυπνη μικροσυσκευή σφραγίσματος, μπορείτε να διατηρείτε τα αγαπημένα σας σνακ φρέσκα, ακόμα και αφού ανοίξετε τη συσκευασία τους! Απλά σύρετέ τη συσκευή από τη μια άκρη της σακούλας στην άλλη και είστε έτοιμοι!\nΑποτελεσματική: Θέλετε αεροστεγές σφράγισμα, εύκολα και γρήγορα; Τότε, η έξυπνη μικροσυσκευή είναι αυτό που ψάχνετε! Απλά την πιέζετε και την περνάτε από τη μια άκρη της σακούλας στην άλλη. Αφαιρεί πλήρως τον αέρα και επισφραγίζει τη φρεσκάδα στο εσωτερικό των σακουλών.\nΑεροστεγές σφράγισμα: Ο αεροσυμπιεστής παρατείνει τη διάρκεια ζωής των φρούτων και των λαχανικών, των κρεάτων, των τυριών, των σνακ, κλπ. Εξαλείφει τον αέρα, επιτυγχάνοντας αεροστεγές σφράγισμα, το οποίο κλειδώνει την φρεσκάδα και προστατεύει τα τρόφιμα από τα βακτήρια και την υγρασία.\nΚαινοτόμος σχεδιασμός: Λειτουργεί αποτελεσματικά σε κάθε πλαστική και αλουμινένια σακούλα. Μάλιστα, η μαγνητική της βάση συμβάλλει στην ευκολότερη τοποθέτησή της σε ψυγεία και άλλες, σταθερές, μεταλλικές επιφάνειες.\nΆριστη ποιότητα: Είναι κατασκευασμένη από υλικά αρίστης ποιότητος, φιλικά προς τον άνθρωπο και το περιβάλλον και μη τοξικά. Είναι εξαιρετικά γερή και ανθεκτική τόσο σε υψηλές όσο και σε χαμηλές θερμοκρασίες.\nΦορητή: Είναι μικρή και φορητή, για να την έχετε πάντα και παντού μαζί σας! Είναι σχεδιασμένη για καθημερινή χρήση. Δεν πρέπει να λείπει από καμία τσάντα εξόδου, εργασίας, εκδρομής, ταξιδίου κλπ.


Καραμπάχ - Βασιλεία • Προγνωστικά-Ανάλυση Αγώνα • Bet-planet.gr\nΚαραμπάκ - Βασιλεία\nErik Lambrechts (BEL)\nΔεν υπάρχει παιχνίδι στο παρελθόν ανάμεσα στην Καραμπάχ και την Βασιλεία.\nΔημήτρης Δανακτσής 15/09/2021 | 16:16\nΟύτε ένα, ούτε δύο, αλλά τρεις γύρους χρειάστηκε να περάσει η Καραμπάχ για να προκριθεί στους ομίλους του Europa League, αποκλείοντας μάλιστα σημαντικές ομάδες. Ειδικά στα πλέι οφ την Αμπερντίν με δύο νίκες και συνολικό σκορ 4-1. Γενικά βρίσκεται σε πολύ καλή κατάσταση η ομάδα από το Αζερμπαϊτζάν, με αποκορύφωμα το νικηφόρο 2-1 στο ντέρμπι πρωταθλήματος στην έδρα της Νέφτσι Μπακού. Στροφή και πάλι στην Ευρώπη, όπου έχει απαιτητική πρεμιέρα απέναντι στην πάντα υπολογίσιμη Βασιλεία.\nΕκτός για την Καραμπάχ ενόψει του σημερινού αγώνα ο στόπερ Χουσεϊνοφ και ο αριστερός μπακ Καφαργκούλιεφ, που είναι τραυματίες.\nΠιθανή ενδεκάδα Καραμπάχ (4-2-3-1): Μαχαμαντάλιεφ - Μπαϊράμοφ, Μεντίνα, Μεντβέντεφ, Α. Χουσεϊνοφ - Ιμπραϊμλι, Αντράντε - Ζουμπίρ, Καντί, Ρομέρο - Βαντζί\nΑήττητο εννιά αναμετρήσεων για την Καραμπάχ σε Αζερμπαϊτζάν και Ευρώπη.\nΜετά το νικηφόρο σερί των τριών πρώτων αγωνιστικών ξεκίνησε τις γκέλες η Βασιλεία, αφού προέρχεται πλέον από τρεις διαδοχικές ισοπαλίες στο πρωτάθλημα της Ελβετίας. Πιο πρόσφατο το 1-1 μέσα στην έδρα της Λουγκάνο, παρότι προηγήθηκε με τον Καμπράλ στο 29'. Τα εγχώρια μπορούν να περιμένουν ωστόσο για την ομάδα του Πατίκ Ράμεν, καθώς έχει πάντα υψηλές βλέψεις στην Ευρώπη και στην προκειμένη περίπτωση στον θεσμό του Europa Conference.\nΔεν λείπουν τα προβλήματα στην Βασιλεία, καθώς νοκ άουτ έχουν τεθεί οι στόπερ Τσόμερτ, Καρντόσο, ο αριστερός μπακ Παντούλα, ο μέσος Κιντίγια, ο εξτρέμ Ζεγκρόβα και ο φορ Εσπόσιτο.\nΠιθανή ενδεκάδα Βασιλείας (4-2-3-1): Λίντνερ - Πετρέτα, Πέλμαρντ, Φράι, Λανγκ - Τζάκα, Κασάμι - Στόκερ, Παλάσιος, Εντόι - Καμπράλ\nΜε Goal/Goal τα τελευταία παιχνίδια της Βασιλείας σε όλες τις διοργανώσεις.\nΑρκετά υπολογίσιμη η Καραμπάχ, που έχει ξεκινήσει δυναμικά την σεζόν από όλες τις απόψεις. Σαν γηπεδούχος θα πιέσει την Βασιλεία με στόχο ένα θετικό αποτέλεσμα, όμως οι Ελβετοί παρά τις απουσίες τους θα κατεβάσουν μια ποιοτική και έμπειρη ενδεκάδα. Το ματς μπορεί να πάει παντού σε σημείο, αλλά πιο πιθανό από όλα φαντάζει το Goal/Goal στο 1.70 από την Bet365.\n19:45 Καραμπάχ - Βασιλεία G/G/NG Goal/Goal 1.70 10 0-0 -10.00


ΗΧΗΡΕΣ ΠΑΡΕΜΒΑΣΕΙΣ ΤΗΣ ΑΘΗΝΑΣ ΑΠΕΝΑΝΤΙ ΣΤΗΝ ΤΟΥΡΚΙΚΗ ΠΡΟΚΛΗΤΙΚΟΤΗΤΑ\nShare the post "ΗΧΗΡΕΣ ΠΑΡΕΜΒΑΣΕΙΣ ΤΗΣ ΑΘΗΝΑΣ ΑΠΕΝΑΝΤΙ ΣΤΗΝ ΤΟΥΡΚΙΚΗ ΠΡΟΚΛΗΤΙΚΟΤΗΤΑ"...\nShare the post "ΗΧΗΡΕΣ ΠΑΡΕΜΒΑΣΕΙΣ ΤΗΣ ΑΘΗΝΑΣ ΑΠΕΝΑΝΤΙ ΣΤΗΝ ΤΟΥΡΚΙΚΗ ΠΡΟΚΛΗΤΙΚΟΤΗΤΑ"\nΕβδομάδα επιταχυνόμενων και σοβαρών εξελίξεων στα Ελληνοτουρκικά χαρακτηρίζεται η τρέχουσα μετά τη χθεσινή απόφαση της Βουλής της Λιβύης να κυρώσει την οριοθέτηση των θαλάσσιων ζωνών με την Τουρκία,\nθέτοντας σε ισχύ το Μνημόνιο συνεργασίας των δύο χωρών. Η «επέλαση» της Άγκυρας συνεχίζεται με την αποστολή ερευνητικού σκάφους, ανοιχτά της Κρήτης.\nΟι σχέσεις Αθήνας-Τρίπολης εισέρχονται πλέον σε δυσμενή κατάσταση ενώ ο Κυριάκος Μητσοτάκης θα θέσει το ζήτημα στη Σύνοδο Κορυφής της ΕΕ προσδοκώντας κοινή δήλωση καταδίκης των Τουρκικών ενεργειών ανάλογη εκείνης που εξασφάλισε στη Σύνοδο του ΝΑΤΟ την περασμένη εβδομάδα στο Λονδίνο, η οποία πάντως δεν πτόησε την κυβέρνηση Ερντογάν. Από το Μέγαρο Μαξίμου επισημαίνουν ότι ο πρωθυπουργός θα κορυφώσει τόνους για την ανάγκη αφύπνισης της Ε.Ε. η οποία έως τώρα παραμένει απαθής και στο μεταναστευτικό ζήτημα με συνέπεια να διογκώνεται διαρκώς το κύμα των προσφυγικών ροών.\nΣήμερα ο υπουργός Εξωτερικών Ν. Δένδιας θα αναδείξει το θέμα στο Συμβούλιο Εξωτερικών Υποθέσεων της Ευρωπαϊκής Ένωσης, ενώ αύριο θα ενημερώσει τα κόμματα στη συνεδρίαση της αρμόδιας κοινοβουλευτικής επιτροπής.\nΟ κ. Δένδιας τα τελευταία 24ωρα κάνει λόγω για άκυρο και νομικά έωλο συμφωνητικό. Υποστηρίζει επίσης ότι η Λιβύη εκβιάστηκε από την Άγκυρα για να το υπογράψει και δηλώνει ότι η Ελλάδα θα ετοιμάσει σχετική νότα και θα πάρει όλα τα μέτρα που απαιτούνται, στο πλαίσιο του Διεθνούς Δικαίου.\nΟ σύμβουλος ασφαλείας του πρωθυπουργού αντιναύαρχος ε.α. Αλέξανδρος Διακόπουλος εκτίμησε χθες ότι δεν θα υπάρξει θερμό επεισόδιο. Συγκεκριμένα, σε ερώτηση για το τι θα συμβεί εάν το τουρκικό γεωτρύπανο επιχειρήσει σε ελληνική υφαλοκρηπίδα, απάντησε ότι «κάτι τέτοιο δεν θα το επιτρέψουμε να συμβεί» και πρόσθεσε: «Υπάρχει μια εργαλειοθήκη με διάφορα εργαλεία που χρησιμοποιείς ανά περίπτωση. Δεν μπορείς να χρησιμοποιήσεις βαριοπούλα εάν χρειάζεσαι μυγοσκοτώστρα, γιατί αντί να σκοτώσεις την μύγα, θα σπάσεις τον τοίχο. Από εκεί και πέρα, χρησιμοποιείς την βαριοπούλα για άλλες δουλειές». Στάθηκε ακόμη στην πρόσφατη συνάντηση Μητσοτάκη – Ερντογάν στο Λονδίνο λέγοντας ότι «οι δίαυλοι επικοινωνίας μένουν και καλώς μένουν ανοιχτοί».\nΟ ευρύτερος σχεδιασμός Ερντογάν συνδέεται με το όραμα για τη «Μεγάλη Τουρκία», που έχει ως χρονικό ορίζοντα το 2023, όταν δηλαδή θα συμπληρωθούν 100 χρόνια τουρκικού κράτους. Ο στόχος είναι, μέχρι τότε, να επεκταθεί η Τουρκία, να μεγαλώσει με νέα εδάφη και να αυξήσει την επιρροή της. Με βάση τα σημερινά δεδομένα, η Τουρκία έχει στρατιωτικές βάσεις στο Σουδάν και το Κατάρ και κατοχικά στρατεύματα σε Κύπρο και Συρία.\nΑναρτήθηκε &nbsp9 Δεκεμβρίου 2019 στις 09:26\n8 − = έξι


You are here: Λίλη Λαμπρέλλη » Σεμινάρια – Εκδηλώσεις\nΚυριακή 8 Νοεμβρίου 2015 – ΠΟΛΥΤΕΧΝΟ\nΤο λαϊκό παραμύθι ως μέσο μετάβασης στην ενηλικίωση (Προσέγγιση στην τέχνη της αφήγησης και στην αθέατη πλευρά των μαγικών παραμυθιών)\nΣπάρτης 22 – Χαλάνδρι\nτηλ. 210-6859383 και 210-6856027\nΠαρασκευή 21 Αυγούστου 2015 – Μάρπησσα Πάρου\nΏρα 6 μ.μ.\n“Μοτίβα λαϊκών παραμυθιών – μια εφʹ όλης της ύλης συμβολική προσέγγιση”\nΏρα 12.30 μ.μ.\nΜεταμεσονύκτια αφήγηση για ενήλικες, μαζί με τον μουσικό Γιάννη Ψαριώτη\nΠέμπτη 13 Αυγούστου 2015 – Μυτιλήνη – Σεμινάριο στο “Book and Art”\nΕισαγωγικό σεμινάριο για το λαϊκό παραμύθι και την αφήγησή του.\nΔευτέρα 10 Αυγούστου 2015 – Μυτιλήνη- Για τη λογοτεχνία και την Αλληλεγγύη\nΕκδήλωση στο βιβλιοπωλείο “Book and Art”, με τους Κώστα Ζαφειρίου, Γιώργο Τυρίκο-Εργά και Κατερίνα Ευσταθίου-Σελάχα\nΣάββατο 23/5/15 ώρα 9.30 μ.μ.\nΜοναστηρίου 140 – Ακαδημία Πλάτωνος


Από Georgios Banasakis την Παρασκευή, Νοεμβρίου 03, 2017\nΑγαπημένο μου μπυρολόγιο ημέρα 353, Uncle Jam's Tale #1 Double IPA, Ελληνική Imperial IPA μπύρα με 8,0 % αλκοόλ και 80 IBUs. Παρασκευάζεται από την gypsy ζυθοποιία Strange Brew σε συνεργασία με την Λακωνική Ζυθοποιία στο Γύθειο. Περισσότερα για τη ζυθοποιία στη συνέντευξή τους στο beeroskopio.com.\nΜια νέα υπέροχη ετικέτα από την Strange Brew, μια νέα φιγούρα, ένας θείος παραμυθατζής, μας μιλάει για μπύρες κάθε φορά αλλιώτικες, που θα παράγονται μία και μοναδική φορά. Διαφορετικά είδη, ιδέες της στιγμής, παλιές και νέες συνταγές παραλλαγμένες. Η πρώτη ιστορία αφορά μια Double IPA 8% vol, dry-hopped με ένα μίγμα Simcoe, Mosaic & Citra λυκίσκων, η οποία κυκλοφόρησε τον Σεπτέμβρη που μας πέρασε.\nΗ μπύρα είναι θολή ξανθιά με λευκό πυκνό αφρό και ελαφριά ενανθράκωση την οποία αισθάνεσαι πιο έντονα αν την ανακινήσεις λίγο. Διακρίνονται πλούσια αρώματα πεύκου, κίτρου και λυκίσκου φυσικά. Υπέροχη γεύση αρκετά πικρή και γλυκιά όμως ταυτόχρονα, φρουτώδης με ελάχιστα ξηρή επίγευση! Μου άρεσε πάρα πολύ, την ήπια σχετικά γρήγορα αλλά με μικρές γουλιές, και δεν ξέρω αν ήταν η κούραση της ημέρας, αλλά πάντως με χτύπησε κατακούτελα πριν καν τελειώσει το μπουκάλι!\nDouble IPA Imperial IPA Strange Brew Strong


pannikolaou 23 Σεπτεμβρίου, 2021 23 Σεπτεμβρίου, 2021 274\nΗ 5η διοργάνωση των Stereabasket Awards ολοκληρώθηκε με θετικό πρόσημο, αν κρίνουμε τουλάχιστον από τις θετικές γνώμες, όπως εκφράστηκαν από τους επίσημους προσκεκλημένους, αλλά και αρκετούς από εσάς, που μας κάνατε την τιμή και βρεθήκατε το βράδυ της Δευτέρας στο ”Ορέστης Μακρής”.\nΦέτος, ο ρόλος των Stereabasket Awards ήταν σύνθετος. Αφενός, για να τιμήσουμε τους επίσημους προσκεκλημένους, αφετέρου για να μπορέσουμε να περάσουμε ένα μήνυμα σε παιδιά, γονείς, φίλους του μπάσκετ, για τον αθλητισμό, για την ίδια τη ζωή, για όλους μας.\nΟ πρώτος στόχος ήταν αναμενόμενο να πετύχει, καθώς οι τρεις κορυφαίες προσωπικότητες που έκαναν την τιμή, όχι μόνο στο Stereabasket, αλλά σε ολόκληρο το μπάσκετ της Περιφέρειας, να παραβρεθούν στην πόλη της Χαλκίδας, αποτελούσαν εγγύηση.\nΤρεις άνθρωποι, κορυφαίες προσωπικότητες, που ο καθένας απ’ αυτούς στον τομέα του, ξεπέρασε τα όρια της Ελληνικής πραγματικότητας!\nΟ δεύτερος μεγάλος στόχος, ήταν να μπορέσει να περάσει το μήνυμα που αποτέλεσε και το μότο της εκδήλωσης, το ”Μην παρακαλάτε για λιγότερες δυσκολίες, αλλά φροντίστε να αποκτήσετε περισσότερες ικανότητες’‘.\nΟ Βασίλης Σκουντής και ο Γιάννης Ντεντόπουλος, δύο αυθεντίες στο χώρο της δημοσιογραφίας, δεν θα μπορούσαν να μην τα καταφέρουν! Οδήγησαν την κουβέντα σε αυτό το δρόμο και οι Δημήτρης Διαμαντίδης, Ντέϊβιντ Στεργάκος, Χρίστος Γαλιλαίας, καθήλωσαν τους περισσότερους από 600 φίλους του μπάσκετ που γέμισαν το υπαίθριο θέατρο, δίνοντας μια μοναδική παράσταση για 45’, μιλώντας για τις δικές τους στιγμές, για τις φορές που δεν πέτυχαν και πως αντέδρασαν, για το τι ήταν εκείνο που τους έκανε να προσπαθήσουν ώστε να αποκτήσουν περισσότερες ικανότητες, χωρίς να επιζητούν λιγότερες δυσκολίες.\nΜια πεντάδα επί σκηνής, που έκανε σπουδαίο ”παιχνίδι” και μια ”αλλαγή” που αποτελούσε το κρυφό χαρτί της ομάδας, με τον Δημήτρη Παπανικολάου να κλέβει την παράσταση με τα όσα είπε!\nΑυτό το παράδειγμα των τριών μεγάλων προσωπικοτήτων, ήταν το πρώτο και το βασικό στοιχείο ώστε να περάσει το μήνυμα.\nΌταν ανέβηκε επί σκηνής η ΑΓΕΧ της περιόδου 1996-2002, το μήνυμα εμφανίστηκε ξανά. Ο αρχηγός εκείνης της ομάδας, ο Τόλης Βοσνιάδης, είπε πως για να έρθει η επιτυχία του 2001 και η άνοδος στην Α2, προηγήθηκαν αρκετές αποτυχίες, χρονιές που η ομάδα ξεκίναγε με φιλοδοξίες, αλλά που έφτανε στην πηγή χωρίς να πίνει νερό. Όπως είπε όμως, πάντα έβρισκε τον τρόπο όταν έπεφτε να σηκώνεται, να προσπαθεί ξανά και τελικά να τα καταφέρει, ψάχνοντας κα εκείνη να βρει ”περισσότερες ικανότητες”.\nΜπορούμε να πούμε λοιπόν, με κάθε βεβαιότητα, ότι το μήνυμα…εστάλη!\nΟφείλουμε λοιπόν, ένα μεγάλο ευχαριστώ, που σίγουρα είναι λίγο, στους ανθρώπους που μας τίμησαν με την παρουσία τους.\nΕπαναλαμβάνω, όσο και αν μπορεί να γίνω κουραστικός, ότι η παρουσία του Διαμαντίδη, του Στεργάκου και του Γαλιλαία, δεν έχει να κάνει μόνο με το Stereabasket, αλλά αποτελεί τίτλο τιμής για το μπάσκετ ολόκληρης της Περιφέρειας.\nΑυτοί οι άνθρωποι, πέρασαν ένα ξεκάθαρο μήνυμα προς όλους και αυτό ήταν το μεγαλύτερο κέρδος της φετινής εκδήλωσης.\nΤο γεγονός ότι το ”Μην παρακαλάτε για λιγότερες δυσκολίες, αλλά φροντίστε να αποκτήσετε περισσότερες ικανότητες” έχει γίνει από τη Δευτέρα σύνθημα στα χείλη των περισσοτέρων απ’ όσων βρέθηκαν στο ”Ορέστης Μακρής” πιστώνεται ως η πρώτη επιτυχία.\nΕυχαριστούμε όλους εσάς, που μας κάνατε την τιμή να έρθετε στη φετινή εκδήλωση, ιδίως όσους έκαναν το ταξίδι στη Χαλκίδα από ολόκληρη την Περιφέρεια Στερεάς Ελλάδας και όχι μόνο.\nΕυχαριστούμε αναμφίβολα τις τεράστιες προσωπικότητες, που η παρουσία τους στην εκδήλωση μας τιμάει και με το παραπάνω.\nΕυχαριστούμε τους δημοσιογράφους Βασίλη Σκουντή και Γιάννη Ντεντόπουλο, που από την πρώτη στιγμή αγκάλιασαν αυτή την προσπάθεια, δίνοντας ποιότητα, κύρος και ξεχωριστό ενδιαφέρον στην ημερίδα.\nΕυχαριστούμε όλους όσους στήριξαν την προσπάθεια για να βγει αυτό το αποτέλεσμα. Όλους τους εθελοντές που έτρεξαν μαζί μας για την επίτευξη του στόχου. Ιδίως, την παρουσιάστρια Βένια Σαμπάνη, τους Ανδρέα Ιωαννίδη και Παναγιώτη Βαρσαμά, το μαέστρο και τους μουσικούς της Φιλαρμονικής Χαλκίδας που έδωσαν μια ξεχωριστή νότα στην εκδήλωση.\nΤο είπα στη σύντομη αναφορά μου στην εκδήλωση, το επαναλαμβάνω και το εννοώ. Τίποτα δεν θα ήταν το ίδιο, χωρίς την υποστήριξη στη δημιουργία της εκδήλωσης του Βαγγέλη Αγγέλου και της Δημάρχου Χαλκίδας Έλενας Βάκα.\nΌσο για τη διοργάνωση των φετινών Stereabasket, είχαν και πάλι αρκετή κούραση, άγχος, διαρκή προσπάθεια. Το αποτέλεσμα όμως, αφήνει σε όλους μας ένα αίσθημα ικανοποίησης. Πρώτον, γιατί το μήνυμα της εκδήλωσης εστάλη και δεύτερον γιατί το Stereabasket απέδειξε πως μπορεί να ενώνει τον μπασκετικό κόσμο…


Μια ματιά στον ήλιο με γιορτινά...: Ταξιδεύοντας με μια καρτ ποστάλ... (ενημερωτικό)\nΤαξιδεύοντας με μια καρτ ποστάλ... (ενημερωτικό)\nΑγαπημένοι μου φίλοι καλημέρα σας. Ενημερώνω πως το νέο δρώμενο ''Ταξιδεύοντας με μια καρτ ποστάλ...'' είναι σε εξέλιξη. Με αυτόν τον τρόπο θα ταξιδέψουμε σε όλη την Ελλάδα και την Κύπρο, ακόμα και στο εξωτερικό και θα γνωρίσουμε μέρη που ίσως δεν γνωρίζουμε καν.\nΌσοι λοιπόν θέλετε να συμμετέχετε σε αυτήν την ανταλλαγή καρτ ποστάλ, μπορείτε να δηλώσετε συμμετοχή μέχρι μέχρι αύριο το βράδυ. Όσοι έχουν δηλώσει συμμετοχή με σχόλιο στην ανάρτηση του δρώμενου και δεν μου έχουν στείλει την διεύθυνσή τους, παρακαλώ να το κάνουν, ώστε την Κυριακή να μπορέσω να ετοιμάσω τα ζευγάρια και να αποστείλω τις διευθύνσεις.\nΜπορείτε να ενημερωθείτε για την διαδικασία εδώ.\nΈξω η ζωή, σαν ήλιος κόκκινος θα καίει... - (Photo...\nΗμερολόγιο Σκέψεων (Ιούλης 1 – 17)\nΤο όνομά μου (Photo A Day July)\nΛιχαδονήσια... ταξίδι στ' όνειρο\nΗμερολόγιο Σκέψεων (Ιούνης 16 – 30)\nΕλεύθερες σκέψεις περί οπτικής\nΑνοιξιάτικο ασβέστωμα― Θάνατος στο ροδώνα\nΚανόνι οχύρωσης νησιού, λίμνης Ιωαννίνων\nMusik Tradisional Ngamen SING PENTING HALAL - MEMORI BERKASIH Versi Pengamen Oklik New Kali Kening CFD 5 Mei 2019\nΣταύρος Σιόλας Της Άρνης το νερό (Φανταστική ερμηνεία) Στην υγειά μας 9...\nΣτιγμές της καθημερινότητας!


HELLAS 2 NEWS : "Ξεκάθαρες" ευχές από τον Ευάγγελο Αντώναρο\nΣας ευχαριστώ όλους για την επικοινωνία μας τη χρονιά που τελειώνει κι εκτιμώ ιδιαίτερα τα σχόλια και τις επισημάνσεις σας.\nΕίμαι βέβαιος ότι θα συνεχίσουμε τον παραγωγικό διάλογο και το 2015 – γιατι έτσι μόνο μπορεί να είμαστε χρήσιμοι, ο καθένας στο μέτρο των δυνατοτήτων του, στο τόπο. Θα ήθελα ακόμη να ξέρετε ότι θα χαρώ να σας γνωρίσω όλους από κοντά. Το γραφείο μου είναι ανοικτό για τον καθένα από σας που με συνοδεύσατε στις περιπλανήσεις των σκέψεων μου.\nΚαλη χρονιά κι ευτυχισμένη με υγεία κι όση δυναμη χρειάζεται για να αντιμετωπίσουμε αποτελεσματικά όσες δυσκολίες έχουμε ακόμη μπροστά μας".


Γαλλία: Επεισόδια στη διαμαρτυρία των αγροτών για τις χαμηλές τιμές των προϊόντων - PagasitikosNews\nΒρίσκεστε εδώ: ΚΕΝΤΡΙΚΗ / ΚΟΣΜΟΣ / Γαλλία: Επεισόδια στη διαμαρτυρία των αγροτών για τις χαμηλές τιμές των προϊόντων\nΓαλλία: Επεισόδια στη διαμαρτυρία των αγροτών για τις χαμηλές τιμές των προϊόντων\n20 Αυγούστου 2015 - 08:14 Από Μαρία Καραγιάννη\nΤουλάχιστον 150 Γάλλοι αγρότες έκαψαν ελαστικά και δεμάτια άχυρα, ενώ πέταξαν υγρή κοπριά έξω από το κτίριο μιας νομαρχίας στη βορειοδυτική Γαλλία, κατά τη διάρκεια διαδηλώσεων ενάντια στις χαμηλές τιμές των προϊόντων τους, μετέδωσαν σήμερα γαλλικά μέσα ενημέρωσης.\nΣύμφωνα με την εφημερίδα Le Parisien, η αστυνομία έκανε χρήση αντλιών ξηρού πάγου και δακρυγόνων προκειμένου να διαλύσει το πλήθος των διαδηλωτών.\nΟι αγρότες, στην πλειονότητά τους γαλακτοπαραγωγοί και κτηνοτρόφοι, βγήκαν από νωρίς σήμερα το πρωί στους δρόμους. Επιχείρησαν να σπάσουν την πύλη που αποτελεί την κεντρική είσοδο της νομαρχίας, ωστόσο οι μονάδες αντιμετώπισης ταραχών τους απώθησαν.\nΑγρότες και κτηνοτρόφοι πραγματοποιούν όλο το καλοκαίρι διαδηλώσεις σε ολόκληρη τη Γαλλία, καθώς διαμαρτύρονται για τις ολοένα και χαμηλότερες τιμές στις οποίες πωλούνται τα προϊόντα τους, που επιπλέον υπονομεύονται από την εισαγωγή φθηνών προϊόντων από το εξωτερικό.\nΕτικέτες: αγρότες, Γαλλία\nΜία εβδομάδα προθεσμία για τις δηλώσεις\n20 Αυγούστου 2015 - 08:11 Από Μαρία Καραγιάννη\n20 Αυγούστου 2015 - 08:18 Από Μαρία Καραγιάννη


Οι προπονητές επέλεξαν τους κορυφαίους της χρονιάς - xxsports.org\nΟι προπονητές επέλεξαν τους κορυφαίους της χρονιάς\n06/05/2018\tΝίκος Γιορδαμνής Α΄ΚΑΤΗΓΟΡΙΑ, Α.Ε Κατταβιάς, Α.Ε.Ρ.Α, Απόλλων Καλυθιών, Άρης Αρχαγγέλου, Αστέρας Μασσάρων, ΔΙ.ΑΣ, Διαγόρας Βατίου, Διγενής Κοσκινού, Δόξα Καρδάμαινας, Ηρακλής Μαριτσών, Κλεάνθης Παραδεισίου, Κλεόβουλος Λίνδου, Νικαγόρας, Ορφέας, Ποσειδώνας Καρπάθου, ΡΟΗ ΕΙΔΗΣΕΩΝ, Φοίβος Κρεμαστής 0\nΌπως κάθε χρόνο, έτσι και φέτος το xxsports.org σας παρουσιάζει την καλύτερη εντεκάδα της σεζόν στην Α Κατηγορία όπως την επέλεξαν 19 προπονητές που εργάστηκαν για μεγάλο η μικρό χρονικό διάστημα στις ομάδες. Στην ψηφοφορία συμμετείχαν οι: Σάββας Ορφανίδης, Γιάννης Μανούσογλου, Στάθης Γκουντελίτσας, Στάθης Φαρμακίδης, Χρυσόστομος Χάσταλης, Βαγγέλης Χοσάδας, Ανδρέας Σταύρου, Γιώργος Σάββενας, Σάσα Γιόνοβιτς, Γιάννης Καραμηνάς, Δημήτρης Χρυσόπουλος, Κώστας Πάττας, Στέλιος Πατηνιώτης, Μανώλης Φραντζής, Γιάννης Καμπούρης, Γιώργος Ορφανίδης, Δημήτρης Δογιάμας, Γιάννης Τσολακίδης και Μιχάλης Πολιάς. Να σημειωθεί ότι αποφασίστηκε από τους συντάκτες του xxsports.org η απονομή του τίτλου των MVP στα πρωταθλήματα της Β και της Γ Κατηγορίας.\nΤερματοφύλακας-Μιχάλης Κεφάλας (Φοίβος)\nΓια ακόμα μια χρονιά οι προπονητές τον επέλεξαν ως κορυφαίο πορτιέρο της σεζόν. Ο Μιχάλης Κεφάλας συγκέντρωσε 9 από τους 19 ψήφους σφραγίζοντας την εξαιρετική του σεζόν με την φανέλα του Φοίβου, που του απέφερε έναν ακόμα τίτλο. Στην δεύτερη θέση και την αναπληρωματική εντεκάδα ο Γιώργος Γαλάνης του Ποσειδώνα με 3 ψήφους, 2 είχε ο Άγγελος Ροδίτης του Απόλλωνα Καλυθιών, ενώ απο μια ψήφο πήραν οι Μιχαλάκης, Καραγιάννης, Μανώλαγκας, Τσαραπατσάνης και Ροδανάκης.\nΔεξί Μπακ-Νίκος Ορφανίδης (Φοίβος)\nΓια αρκετά ματς φέτος ο αρχηγός του Φοίβου οπισθοχώρησε και οι προπονητές τον επέλεξαν ως το καλύτερο δεξί μπακ του φετινού πρωταθλήματος με 6 από τους 19 ψήφους. Στην δεύτερη θέση και την αναπληρωματική εντεκάδα ο Μιχάλης Στελλάς της Α.Ε.Ρ.Α με 5 ψήφους, τρεις είχε ο Αγκρόν Γκεστένια του ΔΙ.Α και από μια απέσπασαν οι Μπαϊρακτάρης, Μαριεττάκης, Παγκράτης, Σαχίνης και Ζαρκαδούλας.\nΑριστερό μπακ-Στέλιος Χατζηπέτρος (Άρης Αρχαγγέλου)\nΑποφάσισε να αφήσει πίσω του τις εθνικές κατηγορίες για να καθιερωθεί στο αριστερό άκρο της άμυνας του Άρη. Ο Στέλιος Χατζηπέτρος με έξι ψήφους αναδείχτηκε το καλύτερο αριστερό μπακ της σεζόν, με τον Σταμάτη Χατζησάββα του Φοίβου να μένει μια ψήφο πίσω του και να μπαίνει στην αναπληρωματική εντεκάδα. Τρεις είχε ο Σάββας Μπαούρης του Κλεάνθη, από δύο οι Κώτης και Μποΐλης και μια ο Νίκος Ορφανίδης\nΚεντρικός Αμυντικός (1)-Μανώλης Παπαδημήτρης (Ηρακλής Μαριτσών)\nΜπορεί ο Ηρακλής Μαριτσών να μπήκε σε περιπέτειες στο φινάλε, αλλά ο στυλοβάτης της άμυνας του ήταν ξεκάθαρα ο Μανώλης Παπαδημήτρης. Στα κρίσιμα ματς, στάθηκε στο ύψος του, σκόραρε σημαντικά γκολ και κράτησε τους «πράσινους» στην Α Κατηγορία. Ξεκάθαρα ο ηγέτης στην ομάδα του Μιχάλη Πολιά και του Κώστα Πάττα μετέπειτα, πήρε επτά συνολικά ψήφους.\nΚεντρικός Αμυντικός (2)-Γιώργος Φωτεινής (Φοίβος Κρεμαστής)\nΊσως η μεταγραφή του από τον Κλεάνθη στον Φοίβο άλλαξε την ιστορία του πρωταθλήματος. Με έξι ψήφους ο Γιώργος Φωτεινής αναδείχτηκε δεύτερος καλύτερος κεντρικός αμυντικός στο φετινό πρωτάθλημα. Στην αναπληρωματική εντεκάδα οι συμπαίκτες του, Αντώνης Θεοδοσίου και Τόλης Παϊζάνος με 5 και 4 ψήφους αντίστοιχα, ενώ με 3 ακολούθησαν οι Κυριάκος Μαριάς και Μιχάλης Φυλακούρης. Δύο πήραν ο Στέφανος Νικήτας, ο Μάρτιν Βλαντιμίροφ και ο Ρεΐσης Μαΐλης και από έναν απέσπασαν οι Τσελεπίδης, Παπασταμάτης, Χατζημανώλης και Γκίκας\nΑμυντικός Μέσος (1)-Ματθαίος Θωνιάτης (ΔΙ.ΑΣ)\nΗ θέση του μόνιμη τα τελευταία χρόνια στην προτίμηση των προπονητών. Έπαιξε για μόλις μισή σεζόν στον ΔΙ.Α αλλά ήταν ξεκάθαρα ο ποδοσφαιριστής που άλλαξε ολοκληρωτικά την εικόνα της ομάδας του Γιάννη Μανούσογλου. Φέτος ήταν ο ποδοσφαιριστής που είχε τις περισσότερες ψήφους σε όλες τις φάσεις, συγκεντρώνοντας 12 από τους 19 προπονητές που συμμετείχαν στην διαδικασία.\nΑμυντικός Μέσος (2)-Ευτύχης Τζιβίλογλου (Φοίβος)\nΕπέστρεψε στον Φοίβο μετά από δύο χρόνια με μοναδικό στόχο τον τίτλο του πρωταθλητή. Τα πολύτιμα γκολ του κυρίως στον πρώτο γύρο, οδήγησαν την ομάδα του Σάββα Ορφανίδη στην κατάκτηση του πρωταθλήματος. Με 9 ψήφους ο Ευτύχης Τζιβίλογλου πλαισιώνει τον Ματθαίο Θωνιάτη στην βασική εντεκάδα, αφήνοντας στην αναπληρωματική τους Δημήτρη Γκίκα και Λάκη Αξιώτη του Άρη με 7 και 3 ψήφους αντίστοιχα. Ακολούθησαν με έναν ψήφο οι Βλαντιμίροφ, Κοντόγιαννος, Πελέκης, Μπερετούλης, Θεοδοσίου, Τσιαβέλης και Χατζησουλεϊμάν.\nΕπιτελικός Μέσος-Ανδρέας Χατζηλιόντας (Άρης Αρχαγγέλου)\nΟ μαέστρος του φετινού Άρη, άφησε την Ρόδο και τις Εθνικές κατηγορίες για να επιστρέψει στην Α Κατηγορία για λογαριασμό των «κιτρινόμαυρων». Εξαιρετικός ποδοσφαιριστής με τεράστια ποιότητα χάρη στην οποία έκανε την διαφορά σε αρκετά ματς της ομάδας του Στάθη Φαρμακίδη. Εννέα οι ψήφοι του έμπειρου μέσου, με τον Γιώργο Γεωργιάδη του Απόλλωνα Καλυθιών να παίρνει θέση στην αναπληρωματική εντεκάδα με 4. Ο Χατζησουλεϊμάν ακολούθησε με 2 και από μια είχαν οι Γκίκας, Λυριστής, Χατζηφούντας και Τζιβίλογλου.\nΔεξί Εξτρέμ-Φανούρης Γκινής (Φοίβος Κρεμαστής)\nΑναγεννήθηκε για τα καλά στην ομάδα που αγαπήθηκε όσο λίγοι και την οδήγησε στον τίτλο του πρωταθλητή. Με 21 γκολ ο Φανούρης Γκινής ήταν ο πρώτος σκόρερ του Φοίβου, βοήθησε αρκετά σε πολλούς τομείς του παιχνιδιού και οι προπονητές του έδωσαν την πρώτη θέση με έξι ψήφους. Στην αναπληρωματική εντεκάδα ο εξαιρετικός Αντώνης Κετσές του Διγενή με 5, ενώ από δύο είχαν οι Δρόσος και Κρεκούκιας. Μια ψήφο για τους Παλάζη, Τζουανάκη και Μπαϊρακτάρη.\nΑριστερό Εξτρέμ-Δήμος Παπαοικονόμου(Κλεόβουλος)/Νίκος Κρεκούκιας (Άρης Αρχαγγέλου)\nΙσοψηφία είχαμε στην θέση του αριστερού εξτρέμ με δύο ποδοσφαιριστές να μοιράζονται την κορυφή. Ο Δήμος Παπαοικονόμου του Κλεόβουλου και ο Νίκος Κρεκούκιας του Άρη είχαν από τέσσερις ψήφους και συμπεριλαμβάνονται από κοινού στην κορυφαία εντεκάδα. Αναπληρωματικός ο Χρήστος Δρόσος του ΔΙ.Α με 3 ψήφους, ενώ από δύο πήραν οι Χατζησάββας και Χατζηκοσμάς. Μια ψήφο είχαν οι Ορφανίδης, Ζερβός, Μάλλιος και Πανόπουλος.\nΕπιθετικός-Αντώνης Γεωργαλλής (Κλεάνθης)\nΤο κοντέρ έχει γράψει και φέτος 37 γκολ και απομένουν δύο ακόμα παιχνίδια για τον Κλεάνθη. Μπορεί φέτος να μην σάρωσε τους ψήφους όπως τις προηγούμενες σεζόν, ωστόσο και φέτος ήταν στην κορυφή της προτίμησης με έξι ψήφους. Mε 4 στην αναπληρωματική εντεκάδα ο Γιάννης Στεφανίδης του Φοίβου, ενώ 3 συγκέντρωσε ο Μανώλης Χατζηφούντας του ΔΙ.Α. Από δύο είχαν οι Λευτέρης Δράκος και Κώστας Μάλλιος, ενώ από έναν πήραν οι Μαθιός και Πης.\nΠροπονητής-Σάββας Ορφανίδης (Φοίβος)/Σάσα Γιόνοβιτς (Διγενής)\nΙσοψηφία είχαμε και στην απόφαση για τον κορυφαίο προπονητή της σεζόν. Ο πρωταθλητής Σάββας Ορφανίδης και Σάσα Γιόνοβιτς που οδήγησε τον Διγενή σε μια εξαιρετική πορεία, είχαν από πέντε ψήφους και παίρνουν από κοινού την πρώτη θέση. Ισοψηφία και στον προπονητή της αναπληρωματικής ενδεκάδας, καθώς Γιάννης Μανούσογλου και Γιάννης Καραμηνάς είχαν από τρεις ψήφους. Από μια ψήφο πήραν οι Χρυσόστομος Χάσταλης, Στάθης Φαρμακίδης και Δημήτρης Χρυσόπουλος.\nMVP Α Ομίλου Β Κατηγορίας-Βασίλης Λούκισσας (Ορφέας)\nMVP B Ομίλου Β Κατηγορίας-Λευτέρης Πλαγγέντης (Αστέρας Μασσάρων)\nMVP Γ Κατηγορίας- Θοδωρής Λυριστής (Εθνικός)\nΔίχως ψηφοφορία, αλλά κυρίως από την δημοσιογραφική κάλυψη των συντακτών του xxsports.org αποφασίστηκαν οι MVP στους δύο ομίλους της Β Κατηγορίας, αλλά και στην Γ Κατηγορία. Ο Βασίλης Λούκισσας του πρωταθλητή Ορφέα αναδείχτηκε MVP στον Ά Όμιλο, ο Λευτέρης Πλαγγέντης του Αστέρα Μασσάρων στον Β Όμιλο και ο Θοδωρής Λυριστής που σκόραρε 30 γκολ σε 14 ματς με την φανέλα του Εθνικού αναδείχτηκε πολυτιμότερος στην Γ Κατηγορία.\nΟι πανηγυρισμοί για το 10ο (Video)\nOρφανίδης Ν: “Πανηγυρίσαμε το πιο δύσκολο πρωτάθλημα” (Video)


ΑΛΗΘΕΙΕΣ-ΨΕΜΑΤΑ-ΑΟΡΙΣΤΙΕΣ: Γιατί θέλετε να πεθάνουμε; Γεννιόμαστε χωρίς να το θέλουμε, πεθαίνουμε χωρίς να το θέλουμε. Αφήστε μας να ζήσουμε όπως θέλουμε.\nΓιατί θέλετε να πεθάνουμε; Γεννιόμαστε χωρίς να το θέλουμε, πεθαίνουμε χωρίς να το θέλουμε. Αφήστε μας να ζήσουμε όπως θέλουμε.\nΔεν θέλουν μόνο να πληρώνουμε τους φόρους, θέλουν και να τους αδειάζουμε γρήγορα τη γωνιά. Πριν από\n45 χρόνια διαφήμιζαν την οδοντόκρεμα με εξαχλωροφαίνη Μετά από λίγο καιρό βρέθηκε ότι η ουσία αυτή είναι πλήρως καρκινογόνος και ευθύνεται ιδιαίτερα για τον καρκίνο του εγκεφάλου. Για χρόνια άνθρωποι την χρησιμοποιούσαν, πόσοι έπαθαν βλάβη; Βρέθηκε τώρα ότι:Η δημοφιλέστατη πάλι σήμερα οδοντόκρεμα περιέχει 5000% περισσότερο φθόριο από το επιτρεπόμενο .Τυχαίο επαναλαμβανόμενο λάθος δεν νομίζω. Τις επιπτώσεις θα τις λένε στον επικήδειο. Στην Θεσσαλονίκη πέρυσι έθαψαν γυναίκα ζωντανή και φώναζε μέσα από τον τάφο της. Μέτα ένα χρόνο προς τιμή του ο ιατροδικαστής το επιβεβαίωσε.\nΜετά τον Πόλεμο αντικαταστάθηκαν στην Ελλάδα όλοι οι κλασικοί φούρνοι με φούρνους αμιάντου γερμανικούς, οι εγκαταστάσεις και οι σωλήνες τις ΕΥΔΑΠ όλα με αμίαντο, μονώσεις σε σπίτια, κτήρια, σχολεία, πλοία με αμίαντο. Τι βρέθηκε; Ότι ο αμίαντος είναι καρκινογόνος ακόμη και στην απλή επαφή του με τον ανθρώπινο οργανισμό. Εδώ τον έχουν καταπιεί γενιές και γενιές ανθρώπων, για αυτό και είναι φίσκα τα αντικαρκινικά νοσοκομεία.\nΗ Ελλάδα κάποτε ήταν μία γεωργική χώρα. Με τα χρόνια έχουμε φτάσει να έχουμε παραγωγή αλλά να εισάγουμε τα πάντα! Ενώ αντικαταστάθηκαν με το έτσι θέλω οι απλοί σπόροι με υβρίδια και μεταλλαγμένα. Στα προϊόντα των οποίων απαγορεύετε να αναγράφεται πάνω αν είναι μεταλλαγμένα με εγκύκλιο της Ευρωπαϊκής Ένωσης. Κοινώς δεν ξέρουμε τι ακριβώς τρώμε, την επόμενη φορά στο σουπερμάρκετ ή στο μανάβη αναρωτηθείτε αν η ντομάτα αυτή που παίρνετε έχει και DNA σκορπιού μέσα.\nΤο ότι μας ψεκάζουν είναι σίγουρο, όμως δεν παίρνουμε πιστικιές απαντήσεις για το με τι μας ψεκάζουν και το γιατί μας ψεκάζουν. Μην ξεχνάμε ότι το 1992 ο Κωνσταντίνος Μητσοτάκης είχε βάλει του Ισραηλινούς να ψεκάζουν τα σύννεφα πάνω από την ευρύτερη περιοχή του Μόρνου και όχι μόνο με χημικά με κύριο συστατικό το αλουμίνιο λόγω υποτιθέμενης λειψυδρίας (ή λειψανδρίας δεν ξέρω)\nΗ Ελλάδα είναι η πρώτη χώρα που αποσύρονται τα καλά φάρμακα , και οι γιατροί με τους φαρμακοποιούς ξαναβάζουν την μπλούζα του ερευνητή για να υπολογίζουν τις δόσεις των γενόσιμων φαρμάκων κάθε ασθενή. Πόσοι έχουν να αποδημήσουν εις Κύριον από λάθος φάρμακα από το Πακιστάν ή την Ινδία;\nΚλείνουν κλινικές νοσοκομείων υπολειτουργούν λόγο έλειψεως προσωπικού και κονδυλίων αλλά επαναπροσλαμβάνουμε 3000 προσωπικό της ΕΡΤ.\nΤο θέμα είναι ότι δεν θέλουν μόνο να πληρώνουμε υπέρογκους φόρους αλλά και να μειώσουν τον γηγενή πληθυσμό τη στιγμή που συρρέουν εκατομμύρια λαθρομετανάστες; Αυτοί δεν φέρνουν μαζί τους γυναικόπαιδα πχ Αφγανοί ινδοί πακιστανοί μαροκινοί . Μόνον οι πρόσφυγες Σύριοι έρχονται οικογενειακώς και φεύγουν.\nΜια είδηση που πέρασε στα ψιλά ψιλά ήταν ότι στο στρατόπεδο κράτησης λαθρομεταναστών πέρυσι στην Κομοτηνή αναπτύχθηκαν αφροδίσια νοσήματα, δύο από αυτούς μεταφέρθηκαν στο νοσοκομείο σε πολύ σοβαρή κατάσταση. Τα μέτρα που λήφθηκαν για τους υπολοίπους ήταν να τους δοθούν προφυλακτικά για να τα χρησιμοποιούν στις μεταξύ τους συνευρέσεις και κομπολόγια προσευχής. Πρέπει όμως να είμαστε υπερήφανοι κυκλοφορούν πλέον ανάμεσα μας. Κάθε μέρα διαβάζουμε για ληστείες, δολοφονίες γερόντων, βιασμούς γραιών. Και μία διευκρίνιση, αύτη η σύσταση της αστυνομίας προς τις γυναίκες να μην κυκλοφορούν τα απογεύματα/ βράδια γιατί αποτελούν εύκολο στόχο συνεχίζει να είναι σε ισχύ; Μήπως έχει επεκταθεί και στον ανδρικό πληθυσμό; Θα θέλαμε μία ενημέρωση.\nΑναρτήθηκε από aoristies στις 4:33 μ.μ.\nΔημοσιογράφος τα λέει και τα υποστηρίζει,ποίος????\nΗ καθημερινότητά σε 6 φωτογραφίες.\nΓιατί θέλετε να πεθάνουμε; Γεννιόμαστε χωρίς να το...\nΕπιβεβαιωνόμαστε για άλλη μια Φορά!!!!!!!!


Τι να τους κάνουν;; – Περισκόπηση\nΤι να τους κάνουν;;\nΤον έναν τον έβαλαν στην κεφαλή μια νευραλγικής υπηρεσίας, όπως η δίωξη ναρκωτικών.\nΚαι αυτός έκανε τα ακριβώς αντίθετα: αντί να κλείνει μέσα τους εμπόρους ναρκωτικών, συμμετείχε και ο ίδιος στο κύκλωμα του θανάτου.\nΤο ίδιο έκαναν και δυο (κατώτεροι σε βαθμό) συνάδελφοί του.\nΗ Ασφάλεια Θεσσαλονίκης έχει ήδη κάνει εκτεταμένες έρευνες σε Αγρίνιο, Βόλο, Θεσσαλονίκη, έχει κατασχέσει μεγάλα ποσά και ποσότητες ναρκωτικών, συνεχίζει τις έρευνες ενώ όλη η προσπάθεια έγινε με τη συνδρομή του κοριού της ΕΥΠ που μπορεί να παρακολουθεί ταυτόχρονα δεκάδες τηλεφωνικές συνομιλίες.\nΤο ερώτημα, όταν θα έρθει η ώρα των δικαστηρίων, είναι ένα: εντάξει, οι άλλοι, οι πολίτες, ήταν καθίκια. Ειδικά τους 3 αστυνομικούς όμως που συνελήφθησαν τι να τους κάνουν; Να τους βάλουν να “φάνε” ότι ναρκωτικό έχει βρεθεί (ή θα βρεθεί μέχρι εκείνη την ώρα) μέχρι να σκάσουν;;;\n← Χθες και σήμερα στην "Αστερούπολη" → Συνέντευξη Ν. Μπρουσκέλη. "…ναι, ενδιαφέρομαι για τον τόπο μου και όταν έλθει η ώρα, τότε θα ανακοινώσω και επίσημα τη θέση μου"


Ζώδια - ημερήσια πρόβλεψη Παρθένου 4/10 - Torah .gr\nΑρχική Προβλέψεις Κάρτα ημέρας (Ταρώ) Ζώδια – ημερήσια πρόβλεψη Παρθένου 4/10\nΖώδια – ημερήσια πρόβλεψη Παρθένου 4/10\nΚάρτα ημέρας : To Άρμα\nΣκληρό έργο υπάρχει μπροστά σας. Το Άρμα είναι μια κάρτα που υποδηλώνει ότι μπορεί να επιλυθεί γρήγορα. Είναι μια ισχυρή κάρτα και υποδηλώνει ότι η εργασία που αναλάβετε πιθανότατα θα είναι μακρά και δύσκολη. Πολύ πιθανόν να περάσετε από μεγάλες ανηφορικές πλαγιές, να βρεθείτε σε αδιέξοδα και να βιώσετε οδυνηρές αποτυχίες. Ως όρθια κάρτα όμως σήμερα σας λέει να μην αφήσετε τον εαυτό σας να χάσει την ελπίδα: Αυτός ο σκληρός δρόμος θα ενσταλάξει μέσα σας μια δύναμη του σκοπού, την ικανότητα να ξεπεράσετε μέσω της οργάνωσης και της αντοχής τα όποια εμπόδια που λίγοι θα μπορούσαν .\nTo Άρμα υποδηλώνει ότι έχετε ως στόχο να ξεπεράσετε τις προκλήσεις του περιβάλλοντός σας. Να κερδίσετε τη νίκη διατηρώντας τον έλεγχο σας . Αυτός ο τέλειος έλεγχος και εμπιστοσύνη επιτρέπει στο αρματηλάτη να βγει νικητής σε οποιαδήποτε κατάσταση. Η χρήση δύναμης και θέλησης είναι αναγκαία για να ξεπεράσετε τα εμπόδια που βρίσκονται στην πορεία σας. Το μήνυμα του Άρματος έρχεται να σας κάνει πιο δυνατούς καθώς προσπαθείτε να πετύχετε τους στόχους σας.\nΧρησιμοποιήσετε ήρεμα τη λογική για να λύσετε οποιαδήποτε συναισθηματική αναστάτωση. Τα πράγματα μπορεί να μην είναι όπως φαίνονται.\nΜπορεί να μην είναι τόσο άσχημα όσο νομίζετε.\nΤο βασικό μήνυμα που σας φέρνει το Άρμα είναι ότι πρέπει να διατηρήσετε την εστίαση, την εμπιστοσύνη και την αποφασιστικότητά σας. Όλα αυτά μέσα από μια διαδικασία γεμάτη από περιελίξεις περιστροφές και παρακάμψεις. Εάν έχετε ένα σχέδιο ή ένα έργο για το οποίο δεν φαίνεται να είστε σίγουροι, το Άρμα δείχνει ότι θα πρέπει να ακολουθήσετε το σχέδιο με μια δομημένη και διατεταγμένη προσέγγιση. Η τόλμη σας, θα εξασφαλίσει να επιτύχετε όλα όσα πρέπει να κάνετε σε αυτόν τον στόχο.\nΖώδια – ημερήσια πρόβλεψη Υδροχόου 11/5/20\nΗμερήσια πρόβλεψη Ζυγού 26/12\nΗμερήσια πρόβλεψη Διδύμων 14/12\nZώδια – ημερήσια πρόβλεψη Κριού 26/4/20\nΗμερήσια πρόβλεψη Σκορπιού 28/11


ΕΦΚΑ: Πώς θα υποβάλετε ένσταση για τις συντάξεις - Αναλυτικός οδηγός | Έθνος\nΟΙΚΟΝΟΜΙΑ 16.10.2019 08:25\nΤελευταία Ενημέρωση 16.10.2019 10:35\nΞεκίνησαν οι ηλεκτρονικές ενστάσεις κατά των νέων εκκαθαριστικών. Πού υποβάλλονται. Τι πρέπει να προσέξουν οι συνταξιούχοι. Οι κρίσιμες ημερομηνίες\nΜε 10 απλά βήματα ολοκληρώνεται η ηλεκτρονική ένσταση στον ΕΦΚΑ κατά των εκκαθαριστικών των νέων επανυπολογισμένων συντάξεων. Η εφαρμογή άνοιξε και οι ενστάσεις υποβάλλονται ήδη στην ψηφιακή πλατφόρμα www.efka.gov.gr. Οι κρίσιμες προθεσμίες ξεκίνησαν να μετρούν από τη δημοσίευση των εκκαθαριστικών σημειωμάτων την Τρίτη 1 Οκτωβρίου και την Τετάρτη 2 Οκτωβρίου, καθώς τότε 1,7 εκατομμύρια συνταξιούχοι «έλαβαν γνώση» του αποτελέσματος του επανυπολογισμού και της αναπροσαρμογής της σύνταξής τους.\nΕντός 60 ημερών από την στιγμή που ο συνταξιούχος έλαβε γνώση του επανυπολογισμού μπορεί να υποβάλλει ένσταση στον ΕΦΚΑ. Συνεπώς η πρώτη προθεσμία λήγει στα τέλη Νοεμβρίου. Η ένσταση υποβάλλεται στην εφαρμογή που άνοιξε από χθες, Τρίτη 15/10 στον διαδικτυακό τόπο του ΕΦΚΑ (www.efka.gov.gr). Εκεί μπορούν να υποβάλουν ηλεκτρονικά αίτημα ή ένσταση στα όσα αναφέρονται στο ενημερωτικό σημείωμα όλοι οι συνταξιούχοι που το επιθυμούν.\nΤο τρίτο και τελευταίο χρονικό ορόσημο αφορά στη δικαστική προσφυγή. Μετά τη σιωπηρή απόρριψη από τον ΕΦΚΑ ο συνταξιούχος έχει στη διάθεσή του άλλο ένα 60ήμερο προκειμένου να ασκήσει, εφόσον το επιθυμεί, προσφυγή για να προσβάλλει την αναπροσαρμογή της σύνταξής του. Η εν λόγω προσφυγή μπορεί να ασκηθεί και ομαδικά σε ενιαία νομική βάση ενώπιον των Διοικητικών Πρωτοδικείων της χώρας όπως έχει γίνει και με τις αγωγές των αναδρομικών. Θολή είναι ακόμη η εικόνα για τις αγωγές των συνταξιούχων του Δημοσίου, καθώς αρμόδιο έως τώρα ήταν το Ελεγκτικό Συνέδριο ενώ πλέον φαίνεται ότι θα πρέπει να ασκηθούν στα Διοικητικά Δικαστήρια.


Μείωση των ακάλυπτων επιταγών εξαιτίας της παγωμένης αγοράς - Ειδήσεις Newsit.gr\nNewsit / Οικονομία / Μείωση των ακάλυπτων επιταγών εξαιτίας της παγωμένης αγοράς\nΜείωση των ακάλυπτων επιταγών εξαιτίας της παγωμένης αγοράς\nΔημοσιεύθηκε: 17.05.2010 | 17:00\nΗ αγορά έχει παγώσει τόσο πολύ που ακόμα και οι ακάλυπτες επιταγές μειώθηκαν, αφού οι έμποροι δεν εκδίδουν ούτε επιταγές ούτε συναλλαγματικές.\nΣε 15.719 ανήλθαν σε τεμάχια οι ακάλυπτες επιταγές και σε 138,8 εκατ.ευρώ σε αξία τον Απρίλιο του 2010, σύμφωνα με στοιχεία της εταιρίας Τειρεσίας ΑΕ, παρουσιάζοντας αύξηση 4,79% σε τεμάχια και μείωση 7,94% σε αξία, σε σύγκριση με τον προηγούμενο μήνα του ιδίου έτους.\nΣε σχέση με τον αντίστοιχο μήνα του 2009, οι ακάλυπτες επιταγές σε τεμάχια σημείωσαν μείωση 43,3% και σε αξία μείωση 48,8%. Το τετράμηνο (Ιανουάριος-Απρίλιος 2010) οι ακάλυπτες επιταγές σε τεμάχια ανήλθαν σε 52.423 και σε αξία σε 504,8 εκατ.ευρώ. Ειδικότερα, τον Ιανουάριο ανήλθαν σε αξία 176 εκατ.ευρώ, το δίμηνο Ιανουαρίου-Φεβρουαρίου 2010 σε 215,1 εκατ.ευρώ εκατ.ευρώ, το τρίμηνο σε 366 εκατ.ευρώ, για να ανέλθουν στο τετράμηνο σε 504,8 εκατ.ευρώ.\nΑναφορικά με τις απλήρωτες συναλλαγματικές το Απρίλιο του 2010 ανήλθαν σε τεμάχια 10.145 και σε αξία σε 15,6 εκατ.ευρώ. Σε σχέση με τον προηγούμενο μήνα του ιδίου έτους σημείωσαν μείωση 19,74% σε τεμάχια και μείωση 22% σε αξία.\nΣύμφωνα με τα στοιχεία της Τειρεσίας ΑΕ, σε σχέση με τον αντίστοιχο μήνα του 2009 σημείωσαν μείωση 3,18% και σε αξία μείωση 0,44%. Το πρώτο τετράμηνο του έτους οι απλήρωτες συναλλαγματικές ανήλθαν σε τεμάχια σε 41.729 και σε αξία σε 71,1 εκατ.ευρώ.


FITNESS Archives - Elizabeth Elechi\n88 views on May 14, 2020\n78 views on February 19, 2020\n138 views on December 3, 2019\n115 views on December 3, 2019\n148 views on October 22, 2019\n159 views on September 5, 2019\nΤο Νηστίσιμο μενού αποτελεί την επιλογή όσων επιθυμούν να νηστέψουν, χωρίς να στερείται ποικιλίας και γεύσης με 1100 kcal μ.ό. ανά ημέρα. Περιλαμβάνει μία μεγάλη\nΦανερά αδυνατισμένος, ο Γιώργος Ντάβλας μοιράζεται το μυστικό της διατροφής του, και μας εξηγεί πως έχασε 16 κιλά μέσα σε μόλις 4 μήνες. Η Taste\nΗ γήρανση είναι αναπόσπαστο κομμάτι της ζωής και δεν μπορεί να αποφευχθεί. Ωστόσο, υπάρχουν τρόποι να δείχνετε νεότερη. Μην αναζητάτε το ελιξίριο της νεότητας σε πολύπλοκες και μυστήριες διαδικασίες. Υιοθετώντας μια υγιεινή διατροφή που περιλαμβάνει\nΦανερά αδυνατισμένος, ο Γιώργος Ντάβλας μοιράζεται το μυστικό της διατροφής του, και μας εξηγεί πως έχασε 15 κιλά μέσα σε μόλις 3 μήνες. Η Taste\nΑνάμεσα στην πληθώρα των εστιατορίων στην κεντρική πλατεία της Κέρκυρας, το Pane e Psaraki σε προσκαλεί να το επισκεφτείς. Το Πεντοφάναρο αποτελεί ένα από τα\n142 views on August 29, 2019\nΗ Taste & Diet, 24 χρόνια τώρα στο χώρο της σωστής και υγιεινής διατροφής, προσφέρει καθημερινά γευστικές λιχουδιές και γλυκά, ανακαλύπτοντας πρωτότυπες συνταγές με τα καλύτερα υλικά, σε λογικές τιμές και παραδίδοντας όλα τα πιάτα\n274 views on August 9, 2019\nΑκόμα και η μέτρια άσκηση μίας φοράς μπορεί να μας δώσει οφέλη που διαρκούν για μέρες, ειδικά στο κομμάτι του μεταβολισμού! Αν τα σχέδια για\n165 views on July 17, 2019\nΗ Taste & Diet, 24 χρόνια τώρα στο χώρο της σωστής και υγιεινής διατροφής, προσφέρει καθημερινά γευστικές λιχουδιές και γλυκά, ανακαλύπτοντας πρωτότυπες συνταγές με τα\nΣτην Κωνσταντινούπολη το νέο μέρος για τα ζεστά καλοκαιρινά βράδια: GRASIDI\n123 views on July 1, 2019\nΤο Grasidi, σε περιμένει στην «κρυφή» αυλή του ξενοδοχείου Grand Hyatt Istanbul, έτοιμο να φέρει τον αέρα του Αιγαίου στα ζεστά βράδια του καλοκαιριού, μέσα από ελληνικούς και τούρκικους μεζέδες. Το ξενοδοχείο Grand Hyatt Istanbul


Χαμηλότερη από ποτέ η ζήτηση φοιτητικών κατοικιών -\nΧαμηλότερη από ποτέ η ζήτηση φοιτητικών κατοικιών\nΣτα 230 – 270 ευρώ τα ενοίκια των περισσότερων σπιτιών\nΠιο χαμηλή από ποτέ είναι φέτος η ζήτηση για φοιτητικές κατοικίες στη Μυτιλήνη, έπειτα από την ανακοίνωση των βάσεων εισαγωγής στην Τριτοβάθμια Εκπαίδευση την προηγούμενη εβδομάδα. Ο αισθητά χαμηλότερος αριθμός επιτυχόντων φοιτητών στα τμήματα του Πανεπιστημίου Αιγαίου, που έχουν την έδρα τους στη Λέσβο, έχει ως αποτέλεσμα μια αποθαρρυντική εικόνα στον μεσιτικό χώρο, για την οποία όμως επαγγελματίες της αγοράς έκρουαν τον κώδωνα του κινδύνου εδώ και καιρό, όταν ήταν παραπάνω από εμφανές το πού θα οδηγούσε η εφαρμογή του νέου συστήματος εισαγωγής στα Πανεπιστήμια από το Υπουργείο Παιδείας και Θρησκευμάτων. Την ίδια στιγμή, όμως, κατά παράδοξο λόγο οι τιμές των ενοικίων για τα δεδομένα της πόλης παραμένουν υψηλές, αν και χαμηλότερες σε σχέση με άλλα σημεία στην Ελλάδα.\n«Κάθε χρόνο με την ανακοίνωση των βάσεων ξεκινούσαν αμέσως τα τηλέφωνα από γονείς για να βρουν σπίτι για τα παιδιά τους, που πέρασαν στη Μυτιλήνη. Φέτος δεν το έχουμε αυτό, η ζήτηση είναι πιο χαμηλά από ποτέ», αναφέρει χαρακτηριστικά στα «ΝΕΑ της Λέσβου» ο μεσίτης Κώστας Αγιασωτέλης. Αυτό, σύμφωνα με τον ίδιο, έρχεται ως αποτέλεσμα όχι μόνο του συστήματος εισαγωγής στα Πανεπιστήμια, αλλά και της εικόνας της Λέσβου ως «προσφυγονήσι», η οποία δυστυχώς δεν έχει αλλάξει. «Είναι αρκετοί οι γονείς από την υπόλοιπη Ελλάδα, που τηλεφωνούν και μας ρωτούν για την κατάσταση στην πόλη», τονίζει για το διάστημα, που προηγήθηκε της ανακοίνωσης των βάσεων.\nΕπιπλέον, ο κ. Αγιασωτέλης δίνει τη δική του οπτική για το ζήτημα της μείωσης του αριθμού των φοιτητών, που αναμένονται στη Μυτιλήνη το επόμενο διάστημα, εκφράζοντας τον προβληματισμό του για το πόσοι τελικά θα έρθουν στο νησί. «Οι υποψήφιοι που αποκλείστηκαν ήταν αυτοί, που ως επί το πλείστον έρχονταν τελικά στη Μυτιλήνη και εγγράφονταν στο Πανεπιστήμιο» σχολιάζει, ενώ στις αρχές του καλοκαιριού εξέφραζε ήδη τους προβληματισμούς του για τα όσα έρχονταν. «Η αγορά κρατά μια αμυντική στάση αναμονής. Υπάρχουν πολλοί άνθρωποι, που διαβλέποντας πως τα διαμερίσματά τους δεν πρόκειται να νοικιαστούν, προτιμούν να προχωρήσουν σε επενδύσεις εκτός νησιού. Ακόμη και επαγγελματίες του χώρου των ακινήτων φοβούνται το ρίσκο και προτιμούν να επενδύσουν σε άλλες πόλεις, όπως η Αθήνα, η Θεσσαλονίκη και η Πάτρα», είχε αναφέρει ο κ. Αγιασωτέλης.\nΩς παράδοξο μπορεί να χαρακτηριστεί μόνο το γεγονός ότι η αγορά ακινήτων ως προς τις ενοικιάσεις κάθε άλλο παρά ακολουθεί τον νόμο της προσφοράς και της ζήτησης. Η μείωση του αριθμού των επιτυχόντων για φέτος στο Πανεπιστήμιο Αιγαίου, συνεπάγεται μειωμένη ζήτηση για φοιτητικά διαμερίσματα. Την ίδια στιγμή, ένας μεγάλος αριθμός από διαμερίσματα που μέχρι φέτος το καλοκαίρι χρησιμοποιούνταν ως airbnb με βραχυπρόθεσμη μίσθωση από επισκέπτες, μεταξύ άλλων λόγω των «χαμηλών πτήσεων» στον τουρισμό, πλέον διατίθενται προς μακροπρόθεσμη μίσθωση από φοιτητές, κάτι που σημαίνει αύξηση της προσφοράς. Κι ενώ θα περιμέναμε ο συνδυασμός αυτός να οδηγεί σε μείωση στα ενοίκια κάτι τέτοιο δεν φαίνεται να συμβαίνει.\n«Μιλάμε για το “λεσβιακό παράδοξο” μάλλον, όπου και εδώ ακολουθούμε τις αυξητικές τάσεις στα ενοίκια οι οποίες βέβαια παρατηρούνται σε όλη την Ελλάδα σχεδόν» υπογραμμίζει ο κ. Αγιασωτέλης, σημειώνοντας πως το φαινόμενο αυτό είναι ανεξήγητο. «Τα ενοίκια είναι υψηλά, λαμβάνοντας υπόψη την κατάσταση που επικρατεί στη Μυτιλήνη, αλλά είναι χαμηλότερα από αυτά σε άλλες περιοχές της Ελλάδας» προσθέτει, διευκρινίζοντας πως το ενοίκιο των φοιτητικών κατοικιών κυμαίνεται από 230 έως 270 ευρώ. «Χαμηλότερα ενοίκια θα βρούμε σε όχι τόσο καλής ποιότητας σπίτια, ενώ υψηλότερα σε σπίτια τα οποία είναι καινούργια ή ανακαινισμένα», καταλήγει ο μεσίτης.\nΠροηγούμενο άρθροΠρωτοσέλιδο 31-08-21\nΕπόμενο άρθροΈπεσαν οι υπογραφές!


Φθηνές πτήσεις από Σάνσαϊν Κόουστ στη Skyscanner\nΠτήσεις από Σάνσαϊν Κόουστ\nΕννοούσατε πτήσεις για Σάνσαϊν Κόουστ;\nΗ χρήση της Skyscanner είναι τόσο εύκολη και τόσο γρήγορη! Και, πάνω από όλα, είναι δωρεάν! Συγκρίνετε πτήσεις χαμηλού κόστους και κάντε απευθείας κράτηση των αεροπορικών σας εισιτηρίων από Σάνσαϊν Κόουστ κάνοντας κλικ στους δικτυακούς τόπους ταξιδιωτικών γραφείων και αεροπορικών εταιρειών.\nΡίξτε μια ματιά στις προσφορές πτήσεων που εμφανίζονται παρακάτω ή χρησιμοποιήστε το πλαίσιο αναζήτησης για να καταχωρίσετε τις ημερομηνίες του ταξιδιού σας και να βρείτε τα φθηνότερα αεροπορικά εισιτήρια από Σάνσαϊν Κόουστ για κάθε προορισμό.\nΟι πιο φτηνές πτήσεις για Ελλάδα από Σάνσαϊν Κόουστ\nΣάνσαϊν Κόουστ για Αθήνα από 1.003 €\n0 χλμ από Σάνσαϊν Κόουστ\nΠοιοι ταξιδεύουν από Σάνσαϊν Κόουστ


Sunflex Ιπταμενος Δισκος Venus - Fun gadgets (PER.938654)\nΑρχική > Gadgets & Παιχνίδια > Διασκέδαση > SUNFLEX ΙΠΤΑΜΕΝΟΣ ΔΙΣΚΟΣ VENUS\nΟ ιπτάμενος δίσκος Venus της Sunflex είναι ένα ιδιαίτερο παιχνίδι, ιδανικό για μικρούς και μεγάλους, κατάλληλο για την παραλία ή το πάρκο.\nΗ βασική διαφορά με άλλους ιπτάμενους δίσκους είναι ο τρόπος κατασκευής του Venus. Διαθέτει συμπαγή περιμετρικό σκελετό πάνω στον οποίο «δένει» το ύφασμα από υλικό Neoprene. Χάρη στο πανάλαφρο αυτό υλικό ο ιπτάμενος δίσκος Venus έχει μεγάλες διαστάσεις (Διάμετρο: 29 εκατοστών) ενώ παράλληλα το βάρος του διατηρείται χαμηλό, κάτω από τα 100 γραμμάρια.\nΤο μικρό του βάρος και η μεγάλή του διάμετρος επιτρέπουν σε οποιονδήποτε, ακόμα και σε παιδιά, να πιάσει ή να πετάξει τον ιπτάμενο δίσκο με εξαιρετική ακρίβεια και χωρίς καμία δυσκολία. Σε αυτό συμβάλει και το υλικό Neoprene το οποίο είναι αντιολισθητικό και δεν γλιστράει από τα χέρια.\nΔιατίθεται σε τρία διαφορετικά χρώματα τα οποία κάνουν τον ιπτάμενο δίσκο ακόμα πιο εντυπωσιακό κατά την διάρκεια πτήσης.\nSUNFLEX ΙΠΤΑΜΕΝΟΣ ΔΙΣΚΟΣ VENUS (PER.938654)\nSUNFLEX ΙΠΤΑΜΕΝΟΣ ΔΙΣΚΟΣ VENUS PER.938654 PER.938654 SUNFLEX SUNFLEX FUN GADGETS Κατηγορία: FUN GADGETS •SUNFLEX στην κατηγορία FUN GADGETS Ο ιπτάμενος δίσκος Venus της Sunflex είναι ένα ιδιαίτερο παιχνίδι, ιδανικό για μικρούς και μεγάλους, κατάλληλο για την παραλία ή το πάρκο. Η βασική διαφορά με άλλους ιπτάμενους δίσκους είναι ο τρόπος κατασκευής του Venus. Διαθέτει συμπαγή περιμετρικό σκελετό πάνω στον οποίο «δένει» το ύφασμα από υλικό Neoprene. Χάρη στο πανάλαφρο αυτό υλικό ο ιπτάμενος δίσκος Venus έχει μεγάλες διαστάσεις (Διάμετρο: 29 εκατοστών) ενώ παράλληλα το βάρος του διατηρείται χαμηλό, κάτω από τα 100 γραμμάρια. Το μικρό του βάρος και η μεγάλή του διάμετρος επιτρέπουν σε οποιονδήποτε, ακόμα και σε παιδιά, να πιάσει ή να πετάξει τον ιπτάμενο δίσκο με εξαιρετική ακρίβεια και χωρίς καμία δυσκολία. Σε αυτό συμβάλει και το υλικό Neoprene το οποίο είναι αντιολισθητικό και δεν γλιστράει από τα χέρια. Διατίθεται σε τρία διαφορετικά χρώματα τα οποία κάνουν τον ιπτάμενο δίσκο ακόμα πιο εντυπωσιακό κατά την διάρκεια πτήσης. SUNFLEX ΙΠΤΑΜΕΝΟΣ ΔΙΣΚΟΣ VENUS


Τη «λεβεντιά» του αναπληρωτή υπουργού Υγείας κ. Π. Πολάκη δεν είναι η πρώτη φορά που τη βιώνουμε. Κατά καιρούς, όλο και σε κάποιες δηλώσεις προβαίνει, με σκοπό προφανώς να προωθεί το προφίλ του «λεβέντη κρητίκαρου» που δεν σηκώνει μύγα στο σπαθί του. Ένα προφίλ που (ομοίως προφανώς!) «περνάει» στα μέλη του κόμματός του, ιδίως μετά την προσχώρηση στο στρατόπεδο του «There Is No Alternative»: να θυμίσουμε π.χ. την κατάταξή του στις εκλογές για την Κ.Ε. του ΣΥΡΙΖΑ;\nΤο τι αντιλαμβάνεται ο καθένας ως «λεβεντιά» βεβαίως (και κατά συνέπεια, τι προωθεί ως τέτοια) είναι καθαρά υποκειμενικό. Ο πρώην πρωθυπουργός κ. Αντ. Σαμαράς είχε π.χ. «κερδίσει» με τις τοποθετήσεις του στη Βουλή τον τίτλο του... «κουτσαβακίου», ασχέτως αν ο ίδιος και οι ίματζ μέικέρς του είχαν την εντύπωση πως οικοδομούν ένα προφίλ «στιβαρού ηγέτη» (απ' τα μπατζάκια του οποίου ξεχείλιζε η «αρσενικάδα»). Την ίδια οπτική προσπαθούσαν (χωρίς μεγάλη επιτυχία, είναι αλήθεια!) να κάνουν κτήμα τους οι οπαδοί τού – τότε – κυβερνώντος κόμματος της ΝΔ, αντιπαρατιθέμενοι με τους οπαδούς τής – τότε – αξιωματικής αντιπολίτευσης (ΣΥΡΙΖΑ) που επέμεναν πως βλέπουν ένα «κουτσαβάκι». Εκ διαμέτρου αντίθετες οπτικές δηλαδή.\nΟ ίδιος ο κ. Πολάκης, είναι σαφώς απόλυτα πεπεισμένος για την παροιμιώδη του «λεβεντιά». Ίσως να είναι ομοίως πεπεισμένος πως κάααποια μέρα, στο μέλλον, θα τον συγκρίνει η ανά τον πλανήτη Αριστερά με τον Άρη Βελουχιώτη, φωτογραφία του οποίου κοσμεί το πολιτικό του γραφείο, τουλάχιστον όταν ο κ. αναπληρωτής υπουργός κόβει την τούρτα γενεθλίων του παρέα με τους συνεργάτες και τους οπαδούς του. Με αυτό ως δεδομένο, θεώρησε απόλυτα λογικό να την επιδείξει (τη «λεβεντιά» του!) επιτιθέμενος από το βήμα της Βουλής στους διαδηλωτές του ΕΚΑΒ και απαιτώντας απ' τους τελευταίους (που τολμούν οι θρασύτατοι και «βγαίνουν και μιλάνε»!) να πουν... «ευλόγησον»!\nΤο «δέσποτα» δεν το πρόσθεσε: ίσως να μην του κόλλαγε στο ίματζ του «λεβέντη κρητίκαρου». Θυμίζουν και φουστάνια τα ράσα, και είναι τοις πάσι γνωστό πως οι «σερνικοί» φουστάνια δεν φοράνε! Ασχέτως αν γνωρίζουν καλά πώς να «ευλογούν» (σ.σ.: με την καλή ή με την... άλλη έννοια της λέξης).\nTags: ΒΟΥΛΗ,\tΠΑΥΛΟΣ ΠΟΛΑΚΗΣ,\tΔΙΑΔΗΛΩΤΕΣ,\tΥΠΟΥΡΓΟΣ ΥΓΕΙΑΣ,\tΕΚΑΒ,\tΕΥΛΟΓΗΣΟΝ\nΣυνεχίζει η Εξεταστική για την Υγεία\t- 28/06/2017


Απο το “μην χρησιμοποιείτε μάσκες, δεν βοηθάει” στο “είναι ανάγκη να χρησιμοποιούμε όλοι μάσκες”. Μιλάμε για νέο σκάνδαλο της ΝΔ ή για σύμπτωση; | The Socialist\nΠολλά ερωτηματικά γεννά ή απόφαση της κυβέρνησης για “υποχρεωτική χρήση μάσκας” που μάλιστα σε περίπτωση μη συμμόρφωσης με το μέτρο, επιβάλλεται πρόστιμο ύψους 150€ στον παραβάτη.\nΘυμίζουμε πως απο την αρχή της πανδημίας οι αρμόδιοι της κυβέρνησης καθώς και το εξειδικευμένο ιατρικό προσωπικό που ανέλαβε την προστασία των συμπολιτών μας και την “θωράκισή” της χώρας μας απέναντι στον κορωνοϊό μιλούσαν για “αποφυγή χρήσης μασκών μιας χρήσης” αφού “δεν προστατεύουν ουσιαστικά και οι μόνοι που χρειάζεται να φορούν είναι οι νοσούντες και το θεραπευτικό προσωπικό”.\nΤι μεσολάβησε μέχρι χθες;\nΑυτό είναι το Ρεπορτάζ του ΣΚΑΙ, μόλις στις 9 Απριλίου:\nΤι συνέβη ξαφνικά; Άλλαξαν τα επιστημονικά δεδομένα; Αυτό πρέπει να το απαντήσουν οι επιστήμονες. Ωστόσο υπάρχει μια περίεργη σύμπτωση. Η Ελλάδα αρχίζει να φοράει μάσκα αναγκαστικά, την ώρα που ο πρωθυπουργός προσωπικά, προωθεί την παραγωγή μασκών από ελληνικό εργοστάσιο. Άραγε υπάρχει σύνδεση μεταξύ της αρχικής δήλωσης και της άμεσης αναίρεσής της απο την ίδια την κυβέρνηση και τον Κ.Τσιόδρα χθες;\nΜένει να δούμε… ή μάλλον να επιβεβαιώσουμε αυτά που ήδη ξέρουμε για την Δεξιά και τις πάγιες πολιτικές της απο την αρχή της ύπαρξης του Ελληνικού κράτους..\nΓαβρής Άγγελος, Αρχισυντάκτης “Τhe Socialist” .\nμασκες ΜΑΣΚΕΣ ΜΙΑΣ ΧΡΗΣΗΣ ΜΗΤΣΟΤΑΚΗΣ ΝΔ Τσιόδρας


Ο Πρόεδρος του Δημοτικού Συμβουλίου Φλώρινας απαντά στην επιστολή της Δ.Π. Ενότητα Συνεργασία | Ράδιο Λέχοβο 97,1Ράδιο Λέχοβο 97,1\nΗ Διεύθυνση Δευτεροβάθμιας Εκπαίδευσης Φλώρινας εκφράζει τις ευχαριστίες της στο Δήμο Φλώρινας\nΠεριφέρεια Δυτ. Μακεδονίας: Ημερήσια αναφορά για COVID-19 – Τρίτη 28 Απριλίου 2020\nΟ Πρόεδρος του Δημοτικού Συμβουλίου Φλώρινας απαντά στην επιστολή της Δ.Π. Ενότητα Συνεργασία\nΑπρίλιος 28, 2020 Ράδιο Λέχοβο Top, Τοπικά No comments\nΟ Πρόεδρος του Δημοτικού Συμβουλίου Φλώρινας κ Μιχάλης Χάτζιος απαντά στην επιστολή της Δημοτικής Παράταξης Ενότητα Συνεργασία για τις εξ αποστάσεως συνεδριάσεις\nτο πλήρες κείμενο της απάντησης :\nΟ συγκεκριμένος τρόπος συνεδρίασης προκρίθηκε αυτού της τηλεδιάσκεψης και αυτό δεν έγινε τυχαία ούτε και ήταν μια φευγαλέα και «βολική» επιλογή.\nΑντίθετα αποτέλεσε αντικείμενο έντονου προβληματισμού. Για την πραγματοποίηση συνεδρίασης με τηλεδιάσκεψη εξετάστηκαν ενδελεχώς, σε συνεργασία με τον Δήμαρχο κ. Βασίλη Γιαννάκη, όλα τα δεδομένα και λήφθηκαν σοβαρά υπόψη στην απόφαση μας.\nΕντάσσω τη δημόσια παρέμβαση σας στο πλαίσιο του απαραίτητου ανοιχτού διαλόγου με τους επικεφαλής των παρατάξεων, όλους τους Δημοτικούς Συμβούλους και τα μέλη της τοπικής κοινωνίας.\nΕπίσης, προετοιμαζόμαστε η υπό σχεδιασμό συνεδρίαση να μην είναι μια απλή «κλειστή συνομιλία» αλλά να μεταδοθεί και ζωντανά, μέσω ενός αναβαθμισμένου συστήματος ζωντανής μετάδοσης ήχου και εικόνας ταυτόχρονα. Ενός συστήματος που θα ανταποκρίνεται στις σύγχρονες ανάγκες και θα καλύπτει τους ποιοτικούς στόχους που έχουν τεθεί από τη Δημοτική Αρχή και αποτελούν προεκλογική δέσμευση του Δημάρχου Φλώρινας και της παράταξης του.\nΕπιδιώκουμε μάλιστα, και πιστεύω πως θα το καταφέρουμε σύντομα, όλες οι μελλοντικές συνεδριάσεις, είτε αυτές πραγματοποιηθούν με τηλεδιάσκεψη είτε με φυσική παρουσία, να μεταδίδονται ζωντανά μέσω διαδικτύου.\nΕίμαστε πολύ κοντά στην ολοκλήρωση αυτής της διαδικασίας.\nΕίμαι βέβαιος πως γνωρίζετε ότι οι συγκεκριμένες συνεδριάσεις απαιτούν μια σειρά από συνεννοήσεις των συμμετεχόντων, καθώς και την τήρηση κάποιων διαδικαστικών κανόνων οι οποίοι πρέπει να συμφωνηθούν εξ αρχής.\nΣας περιμένω για να συζητήσουμε τις τελευταίες λεπτομέρειες και να διασφαλίσουμε από κοινού τις ιδανικότερες συνθήκες για την πρώτη συνεδρίαση με τηλεδιάσκεψη.


Για τον ομοφυλόφιλο πατέρα του μιλά ο Ρόμπερτ Ντε Νίρο – Clevernews\n«Δεν ήξερα πολλά για το τι περνούσε»Στα 70 του, ο Ρόμπερτ Ντε Νίρο αποφάσισε να ανοιχτεί και να μιλήσει για τον ομοφυλόφιλο πατέρα του. Με αφορμή ένα ντοκιμαντέρ για τον γλύπτη και ζωγράφο, Ρόμπερτ Ντε Νίρο τον πρεσβύτερο, ο ηθοποιός γιος του αναφέρθηκε στη σχέση του με τον πατέρα του.\n«Δεν ήξερα πολλά για αυτά που περνούσε. Εύχομαι να είχαμε μιλήσει για αυτά περισσότερο. Η μητέρα μου δεν ήθελε να μιλάει γενικά για τέτοια και εσύ δεν πολυενδιαφέρεσαι όταν είσαι σε μια ηλικία» είπε ο οσκαρικός ηθοποιός.\nΟ Ντε Νίρο μίλησε για τον σεξουαλικό προσανατολισμό του πατέρα του, εν όψει ενός ντοκιμαντέρ που ετοιμάζει, το «Remembering the Artist: Robert De Niro Sr», στο οποίο επιχειρεί να αποκαταστήσει στα μάτια ενός μεγαλύτερου κοινού τον σχετικά άγνωστο αλλά σπουδαίο γλύπτη και ζωγράφο.\nΣτο ντοκιμαντέρ ωστόσο, το οποίο θα προβληθεί από το δίκτυο HBO στις 9 Ιουνίου, ο Ντε Νίρο επιχειρεί και μια διείσδυση στην προσωπική ζωή του πατέρα του. Και με αυτήν την αφορμή μίλησε και στο περιοδικό OUT, μία σημαντική έκδοση της ομοφυλοφιλικής κοινότητας στις Ηνωμένες Πολιτείες.\nΣε μια συνέντευξη με τίτλο «Εγώ και ο γκέι πατέρας μου», ο χολιγουντιανός σταρ εκτιμά ότι ο Ντε Νίρο ο προεσβύτερος ήταν μπερδεμένος με τη σεξουαλικότητά του.\n«Πρέπει να ήταν μπερδεμένος. Να είσαι από αυτή τη γενιά και ειδικά από μια μικρή πόλη στα βόρεια» σχολίασε ο 70χρονος ηθοποιός, αναλογιζόμενος ότι ο πατέρας του μεγάλωσε σε μια κωμόπολη της Πολιτείας της Νέας Υόρκης.\n«Δεν ήμασταν η περίπτωση του πατέρα και του γιου που έπαιζαν μπέιζμπολ μαζί, όπως μπορείτε να καταλάβετε, αλλά ήμασταν πολύ συνδεδεμένοι» συνέχισε ο Ντε Νίρο περιγράφοντας τη σχέση του με τον πατέρα του.\n«Δεν ήμουν πολύ κοντά του, διότι η μητέρα μου και εκείνος είχαν χωρίσει. Ήταν απών για κάποιους λόγους… Αλλά ήταν ζεστός. Με λάτρευε, όπως λάτρευε και τα παιδιά μου» είπε, ενώ δήλωσε μετανιωμένος που δεν είχε μιλήσει περισσότερο με τον πατέρα του για να καταλάβει τι περνούσε.\nΣχετικαΡόμπερτ Ντε Νίρο


Το Μιραμπέλλο ακούει τζαζ | IT Concept Το Μιραμπέλλο ακούει τζαζ – IT Concept\nΛεωφ. Βουλιαγμένης 30,\n10 years it concept – Επίσκεψη στα Τρίκαλα!\nWe are hiring Back-End Developer\nWe are hiring Full Stack Developer\nWe are hiring, Angular Developer\nWe are hiring Account Manager (Β2Β)!\nΤο Μιραμπέλλο ακούει τζαζ\nΤρεις τζαζ μουσικοί αφήνουν για λίγο τα μεγαλύτερα θέατρα του κόσμου και έρχονται στην Κρήτη για το 1ο Μιραμπέλλο Τζαζ Φεστιβάλ στις 26 Ιουλίου\nO Δημήτρης Βασιλάκης μπορεί να έχει παίξει στα μεγαλύτερα φεστιβάλ του κόσμου. Μπορεί να είναι καταξιωμένος στην Ευρώπη αλλά και τους μουσικούς κύκλους της Νέας Υόρκης. Ποτέ όμως δεν ξεχνάει την Ελλάδα και τις πρώτες του σπουδές εδώ. Αρχικά μαθαίνοντας πιάνο, κιθάρα και βιολί και σπουδάζοντας χημικός μηχανικός προσπαθεί να βρει που ακριβώς ανήκει. Και το βρίσκει λίγο αργότερα στο London College of Music όπου αποκτά πτυχίο στο κλασικό σαξόφωνο, κερδίζει πανεπιστημιακά βραβεία και εντάσσεται στην τοπική jazz σκηνή.\nΑπό εκεί και πέρα η πορεία του είναι λίγο πολύ γνωστή. Αυτό που μαθαίνουμε σήμερα είναι ότι ο ίδιος επιμελείται και παρουσιάζει ένα διεθνές φεστιβάλ τζαζ σε μια από τις πιο όμορφες τοποθεσίες στην Ελλάδα. Στον περίφημο κόλπο της Μιραμπέλλου, απέναντι από το νησί της Σπιναλόγκα στην Ελούντα της Κρήτης, αυτό το 1ο Μιραμπέλλο Τζαζ Φεστιβάλ φιλοδοξεί να γίνει ένα από τα πιο δημοφιλή στην Ευρώπη.\nΣτο φεστιβάλ θα παρευρεθεί την Κυριακή 26 Ιουλίου η διάσημη μουσικός Nana Simopoulos από τη Νέα Υόρκη που παίζει κιθάρα και σιτάρ, μαζί με το γκρουπ της και τα χορευτικά της Caryn Heilman. Η κιθαρίστρια έχει συνεργαστεί και ηχογραφήσει παρέα με κορυφαίους καλλιτέχνες όπως ο Dave Liebman, ο Charlie Haden, o Billy Higgins, ο Sultan Khan κ.α., ενώ το εξελικτικό της project «World music of Nana» απορροφά μουσική από την τζαζ, την ινδική, την ελληνική λαϊκή και άλλες παραδόσεις. Η ίδια παρουσιάζει ακόμα ένα πολύ δυνατό concept του τραγουδιστή Bobby McFerrin, το «Circle Of Song», που περιλαμβάνει όλους τους μουσικούς και μέρος του κοινού, σε ένα συλλογικό φωνητικό και body percussion, αυτοσχεδιασμό.\nΤην ίδια μέρα, στις 26 Ιουλίου και λίγες ώρες πριν τη Simopoulos θα εμφανιστεί στη σκηνή η ανερχόμενη τραγουδίστρια Σάσα Παπαλάμπρου με το τρίο της σε ένα project ελληνικής λαϊκής μουσικής που αποδίδεται με τρόπο τζαζ. To εγχείρημα αυτό παρουσιάστηκε πριν λίγο καιρό στο Μουσείο της Ακρόπολης και άφησε τις καλύτερες εντυπώσεις.\nΤο φεστιβάλ θα κλείσει ο εμπνευστής και διοργανωτής του, Δημήτρης Βασιλάκης, με το κουαρτέτο του σε ένα πρόγραμμα με τίτλο: «Daedalus Project – Across The Universe”. Το project, που ήδη έχει ενθουσιάσει το κοινό, παίχτηκε πρώτη φορά στο περίφημο τζαζ κλαμπ Dizzy’s στο Lincoln Center και έχει ισχυρές επιρροές από την ελληνική και κρητική καθώς και από τη σύγχρονη τζαζ μουσική, ενώ έχει ηχογραφηθεί με την συμμετοχή των καλύτερων μουσικών της Νέας Υόρκης. Αυτό το άλμπουμ ήταν το άλμπουμ της χρονιάς για το BBC και έχει παρουσιαστεί στα: Yale, Lincoln Center, Birdland, Ronnie Scott ‘s, Jazz Festival του Λονδίνου και σε περιοδείες σε όλο τον κόσμο.\n[shareaholic app="share_buttons" id="23575355"]\nΜετάνιωσες που έστειλες αυτό το email; Δες πώς μπορείς να το πάρεις πίσω!\nΗ Μόνα Λίζα «ζωντανεύει» χάρη στην τεχνολογία\n30 Vouliagmenis Avenue,\ntel: +30 210 6100055\nCopyright © 2017 ITConcept.gr


Κάπνισμα: Πως επηρεάζει τη σεξουαλική ζωή; - Γρεβενά – ΝΕΑ- ΕΙΔΗΣΕΙΣ – news- GREVENA TV - O No 1 Ραδιοφωνικός σταθμός της Δυτικής Μακεδονίας με έδρα τα Γρεβενά\n« Βράστε τα αβγά σας σωστά σε 3 βήματα\nΠήραν αυτοκίνητα οι Αστυνομικές Διευθύνσεις Καστοριάς και Φλώρινας (εικόνες) »\nΚάπνισμα: Πως επηρεάζει τη σεξουαλική ζωή;\n6 Μαΐου, 2015 by Σταματίνα\nΈνας από τους κύριους παράγοντες που επηρεάζουν τη στύση του άνδρα, είναι γνωστό πως είναι το κάπνισμα.\nΤο κάπνισμα ανεξάρτητα από τους άλλους παράγοντες κινδύνου για καρδιαγγειακά προβλήματα, σχεδόν διπλασιάζει το κίνδυνο για μετρίου και σοβαρού βαθμού στυτική δυσλειτουργία.\nΑν και οι βιομηχανίες καπνού στις διαφημιστικές εκστρατείες τους επιχειρούν να συνδέσουν τον ανδρισμό ή την ενηλικίωση με το κάπνισμα, οι καπνιστές παρουσιάζουν σε μικρότερες ηλικίες προβλήματα στύσης, λόγω της τοξικής δράσης του καπνού στις αρτηρίες του πέους.\nΤο τσιγάρο έχει μακροχρόνια βλαπτική επίδραση στο τοίχωμα των αρτηριών και επιδρά δυσμενώς στην αιμάτωση στα σηραγγώδη σωμάτια του πέους. Η λειτουργική ανεπάρκεια των πεϊκών αρτηριών διατηρείται όσο ο καπνιστής εξακολουθεί να καπνίζει και δυστυχώς μπορεί να παραμείνει όταν η βλάβη στις μικρές αυτές αρτηρίες γίνει σημαντική.\nΗ μειωμένη λόγω του καπνίσματος αιμάτωση στις πεϊκές αρτηρίες οφείλεται στη δυσλειτουργία του ενδοθηλίου που είναι η εσωτερική στοιβάδα των αρτηριών, η οποία ασκεί χαλαρωτική δράση στα λεία μυικά κύτταρα των αγγείων, αυξάνει τη διάμετρό τους και άρα και την ποσότητα του αίματος που αυτά προωθούν στην περιφέρεια.\nΤο κάπνισμα αυξάνει ακόμα τα επίπεδα του ινωδογόνου, ενός παράγοντα που έχει συνδεθεί με αυξημένη επίπτωση αθηρωμάτωσης των αγγείων που τροφοδοτούν το ανδρικό γεννητικό σύστημα.\nΥπάρχει πολλαπλή αλληλεπίδραση του καπνίσματος με άλλους παράγοντες που προάγουν την γήρανση και την αθηροσκλήρυνση των αγγείων όπως η αρτηριακή υπέρταση, η αυξημένες τιμές χοληστερόλης, το μεταβολικό σύνδρομο και ο σακχαρώδης διαβήτης.\nΤέλος, φαίνεται ότι επηρεάζει σε σημαντικό βαθμό τη γενική διάθεση και τη λίμπιντο λόγω της επίδρασης που έχει παρατηρηθεί στα επίπεδα των ορμονών και ιδιαίτερα στη συγκέντρωση της τεστοστερόνης.\nΠοιος είναι ο ρόλος της νικοτίνης;\nΟ ρόλος της νικοτίνης θεωρείται σημαντικός καθώς έχει βρεθεί σε μελέτες ότι το κάπνισμα τσιγάρου με υψηλή συγκέντρωση νικοτίνης επηρεάζει σχετικά άμεσα τη στυτική λειτουργία. Η ενδοφλέβια χορήγηση νικοτίνης σε πειράματα που έγιναν σε σκύλους προκάλεσε στυτική δυσλειτουργία.\nΣε άλλη μελέτη όπου δόθηκε σε μη καπνιστές να μασήσουν τσίχλα νικοτίνης όσο εκείνοι παρακολουθούσαν μια ερωτική ταινία, το συμπέρασμα ήταν ότι η νικοτίνη είχε άμεσα αρνητικά αποτελέσματα στη σεξουαλική τους συμπεριφορά.\nΗ νικοτίνη είναι ο παράγοντας που οδηγεί σε αύξηση του συμπαθητικού τόνου στις αρτηρίες του πέους και σε σύσπαση των λείων μυικών κυττάρων στα σηραγγώδη σωμάτια. Σε θεωρητική βάση μέσω αυτού του μηχανισμού μειώνεται η παροχή αίματος στο ανδρικό και γυναικείο γεννητικό σύστημα και κατά συνέπεια η στυτική ικανότητα των ανδρών και η σεξουαλική διέγερση που οδηγεί στην κορύφωση στις γυναίκες.\nΩστόσο έχουν ενδιαφέρον πρόσφατα δεδομένα που έδειξαν ότι όταν η νικοτίνη απομονωθεί από τα υπόλοιπα βλαπτικά συστατικά που ανευρίσκονται στο τσιγάρο στην πραγματικότητα αυξάνει τον αριθμό των υγιών αγγείων. Η δράση αυτή της νικοτίνης πιθανώς να μετριάζει τη βλαπτική της επίδραση στη λειτουργία των μικρών αρτηριών και την παροχή αίματος.\nΤι γνωρίζουμε για το ηλεκτρονικό τσιγάρο;\nΤα ηλεκτρονικά τσιγάρα πιστεύεται ότι προκαλούν λιγότερη βλάβη από τα κανονικά τσιγάρα και αρκετά άτομα τα επιλέγουν για να συνεχίσουν τη συνήθειά τους με πιο ασφαλή τρόπο. Κάποιες έρευνες για τις απόψεις των χρηστών ηλεκτρονικών τσιγάρων δείχνουν ότι ένα βασικό πλεονέκτημα των προϊόντων είναι ότι ικανοποιούν την ανάγκη για κάπνισμα.\nΓια τους χρήστες των ηλεκτρονικών τσιγάρων, που ως γνωστό απελευθερώνουν άμεσα νικοτίνη και ανακουφίζουν τον καπνιστή από τα συμπτώματα στέρησης, έχει ενδιαφέρον να μελετηθεί σε ποιο βαθμό η νικοτίνη από μόνη της επηρεάζει τη σεξουαλική δραστηριότητα.\nΑν και η νικοτίνη, όπως αναφέρθηκε προηγουμένως, μπορεί να μειώσει τη στυτική λειτουργία και ερωτική επιθυμία, τουλάχιστον προσωρινά, δεν υπάρχουν μέχρι στιγμής επιστημονικά δεδομένα για την περίπτωση της νικοτίνης που παρέχεται από το ηλεκτρονικό τσιγάρο που ως γνωστό, είναι πολύ λιγότερη σε σχέση με την νικοτίνη στα κανονικά τσιγάρα.\nΈτσι, αν υποθέσουμε πως δεν έχει ακόμα προκληθεί βλάβη στις αρτηρίες από τα τσιγάρα, η χρήση του ηλεκτρονικού τσιγάρου με ταυτόχρονη διακοπή της χρήσης κανονικών τσιγάρων ίσως να έχει μικρότερη βλαπτική επίδραση στη σεξουαλική ζωή.\nΗ αποφυγή της χρήσης κανονικών τσιγάρων με τη βοήθεια του ηλεκτρονικού τσιγάρου μπορεί να είναι το πρώτο θετικό βήμα, λαμβάνοντας υπόψη και τα αποτελέσματα πρόσφατης έρευνας που έξειξε ότι η διακοπή του καπνίσματος βελτίωσε σημαντικά μετά από ένα χρόνο τη στυτική λειτουργία τουλάχιστον σε έναν στους τέσσερις καπνιστές. Η απομάκρυνση των υπολοίπων βλαβερών στοιχείων που υπάρχουν στα κανονικά τσιγάρα, γενικά μπορεί να οδηγήσει βελτιωμένη λίμπιντο και περισσότερη ενέργεια.\nΑυτά φαίνεται ότι έχουν επιβεβαιωθεί από μελέτες για το ηλεκτρονικό τσιγάρο που είναι σε εξέλιξη, με ένα μέρος των καπνιστών να δηλώνουν μεγαλύτερες αντοχές και καλύτερη σεξουαλική συμπεριφορά. Παραμένουν βέβαια μέχρι τώρα αρκετά αναπάντητα ερωτήματα και επιφυλάξεις σχετικά με τη χρησιμοποίησή τους στις μικρότερες ηλικίες, την αποτελεσματικότητά τους, την ασφαλή παροχή νικοτίνης και κυρίως τις μακροχρόνιες συνέπειες από τη χρήση τους.\nThis entry was posted on Τετάρτη, 6 Μαΐου, 2015 at 19:40 and is filed under ΥΓΕΙΑ-ΔΙΑΤΡΟΦΗ. You can follow any responses to this entry through the RSS 2.0 feed. You can skip to the end and leave a response. Pinging is currently not allowed.